Had kehadiran individu termasuk Ahli Parlimen di Dewan Rakyat diteliti

KUALA LUMPUR, 1 Muharam 1443H, Selasa – Jumlah kapasiti individu termasuk bilangan Ahli Parlimen untuk menghadiri Mesyuarat Penggal Keempat Parlimen ke-14 yang dijadualkan bermula 6 September akan diteliti, kata Timbalan Yang Dipertua Dewan Rakyat Datuk Mohd Rashid Hasnon.

Beliau berkata ia bagi memastikan kelancaran persidangan Parlimen dan mengelakkan kejadian penularan COVID-19 berlaku, seperti yang terjadi pada Mesyuarat Khas Penggal Ketiga Parlimen ke-14 bagi Dewan Rakyat hujung Julai lepas.

Bagi tujuan itu, katanya Jawatankuasa Dewan Rakyat akan berbincang dengan ketua-ketua whip parti kerajaan dan pembangkang dalam tempoh terdekat berdasarkan nasihat yang akan dikemukakan Kementerian Kesihatan (KKM) dan Majlis Keselamatan Negara (MKN).

“Seperti sebelum ini, Jawatankuasa Dewan Rakyat akan panggil semua ketua-ketua whip daripada parti kerajaan dan pembangkang untuk berbincang (jumlah kehadiran Ahli Parlimen).

“Belajar daripada apa yang berlaku pada sidang khas Dewan Rakyat baru-baru ini, kita perlukan langkah pencegahan yang lebih mantap,” katanya kepada Bernama selepas program serahan Bantuan Bakul Makanan kepada 50 artis veteran anjuran Persatuan Kebajikan Artis Veteran Malaysia (PKAVM) di Desa Melawati, di sini hari ini.

Mesyuarat Khas Penggal Ketiga Parlimen ke-14 bagi Dewan Rakyat yang sepatutnya berlangsung pada 26 hingga 29 Julai dan 2 Ogos, hanya bersidang selama empat hari dan terpaksa ditangguhkan berikutan berlaku penularan jangkitan COVID-19 di bangunan Parlimen.

Sehingga 8 Ogos, sebanyak 88 kes positif wabak berkenaan dikesan melibatkan individu yang menghadiri sidang khas itu.

Mengenai usul percaya terhadap Perdana Menteri Tan Sri Muhyiddin Yassin yang akan dibawa ke sidang Dewan Rakyat pada September, Mohd Rashid berkata pihak Parlimen belum menerima usul tersebut.

“…kita belum terima lagi setakat hari ini. Bagi usul kerajaan tempoh penghantarannya tidak terlalu jauh dari tarikh persidangan berbanding usul peribadi yang perlu dihantar dalam tempoh 14 hari sebelum bersidang,” katanya.

Sebelum ini, Muhyiddin menegaskan keabsahan beliau sebagai Perdana Menteri serta kedudukan kerajaan Perikatan Nasional (PN) akan ditentukan menerusi usul undi percaya yang akan dibentangkan di Dewan Rakyat, September ini.

Dalam pada itu, Mohd Rashid berkata notis pemberitahuan kepada Ahli Parlimen dalam proses untuk diedarkan bagi membolehkan mereka menyediakan soalan untuk sesi soal jawab lisan dan lain-lain.

Mesyuarat Pertama Penggal Keempat Parlimen ke-14 akan berlangsung selama 15 hari bermula 6 hingga 30 Sept 2021, manakala Mesyuarat Kedua pula berlangsung selama 32 hari mulai 25 Okt hingga 16 Dis 2021.

Istiadat pembukaan sidang Dewan Rakyat akan disempurnakan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 6 September. – Bernama


Tiga termasuk dua beradik maut kemalangan di Jalan Kuching

KUALA LUMPUR, 16 Rejab 1442H, Ahad – Tiga termasuk dua beradik maut selepas terlibat dalam kemalangan membabitkan dua kenderaan di Jalan Kuching, dari arah Bulatan Segambut menghala ke Kepong, tengah malam tadi.

Ketua Jabatan Siasatan dan Penguatkuasaan Trafik (KJSPT) Kuala Lumpur ACP Zulkefly Yahya berkata, dalam kejadian pada 12.30 tengah malam itu, mangsa ialah seorang wanita, Lee Pan Nee, 45, dan adik lelakinya, Lee Veeran, 35, yang menaiki pacuan empat roda Mazda BT-50 dan seorang lagi pemandu kereta Proton Satria, Muhammad Hafiz Md Isa, 22 tahun.

Menurut Zulkefly, siasatan awal mendapati kejadian berlaku apabila kereta dipandu Muhammad Hafiz hilang kawalan lalu melanggar batu penghadang jalan sebelum memasuki laluan bertentangan dan bertembung dengan kenderaan pacuan empat roda berkenaan.

Katanya, ketiga-tiga mangsa yang cedera parah disahkan meninggal dunia di lokasi kejadian.

“Mayat mangsa dibawa ke unit forensik Hospital Kuala Lumpur (HKL) untuk bedah siasat dan kes disiasat mengikut Seksyen 41(1) Akta Pengangkutan Jalan 1987,” katanya ketika dihubungi di sini hari ini.

Dalam pada itu, ibu Allahyarham Muhammad Hafiz, Datuk Seri Erynna Abdul Rashid berkata, Allahyarham ketika itu dalam perjalanan pulang ke rumah bersama-sama rakannya yang memandu kenderaan berasingan.

“Allahyarham menjalankan perniagaan menjual susu secara dalam talian dan dalam perjalanan pulang selepas menghantar tempahan pelanggannya di Ampang.

“Dalam kejadian tersebut, rakannya yang memandu di belakang menyaksikan kereta dipandu Allahyarham cuba mengelak motosikal di laluan itu sebelum hilang kawalan,” katanya ketika dihubungi. – Bernama


PRU15: BERJASA akan buat kejutan di Parlimen Kapar

BANGI, 30 Rabiulakhir 1443H, Ahad – Demi agama dan bangsa, parti BERJASA tekad mengemukakan semula calon muslim berwibawa untuk bertanding di kerusi Parlimen Kapar pada Pilihan Raya Umum ke-15 (PRU15) akan datang.

Pada PRU13 lalu, BERJASA bertanding di Parlimen Kapar dengan menawarkan calon muslim berwibawa iaitu Ustaz Pathan Hussin.

Keputusan itu dibuat atas dasar tanggungjawab selepas BN dan PKR masing-masing menampilkan calon bukan muslim bagi mewakili penduduk majoriti.

Difahamkan lebih 60 peratus penduduk Melayu Islam di Parlimen Kapar.

Meskipun tewas, Ustaz Pathan mampu mendapat undi yang begitu memberangsangkan.

Tokoh yang dikenali masyarakat setempat itu berjaya meraih 6,289 undi sekali gus menewaskan beberapa calon Bebas.

Atas dasar itu, BERJASA sekali lagi mengambil keputusan untuk bertanding di Parlimen Kapar pada PRU15 – juga dengan tawaran calon muslim berwibawa.

Ahli Jawatankuasa Pusat (JKP) BERJASA, Hamdan Asadullah berkata, pihaknya berjanji akan membawa perubahan hebat di Kapar khususnya dan di arena politik tanah air secara amnya.

“Kehadiran jentera dari kalangan anak muda, bersama sinergi dan nasihat dari para aktivis yang berpengalaman.

“Insya-Allah BERJASA akan membuat kejutan di Kapar,” katanya menerusi hantaran di Facebook beliau hari ini.

Terdahulu, Pejabat dan Pusat Gerakan BERJASA Kapar P109 diwujudkan secara rasmi, diketuai Ustaz Pathan bersama Ketua Jentera, Muhammad Amirul Arib Adzhar dalam rangka kerja lawatan Jawatankuasa Pusat BERJASA Malaysia ke kawasan.


Johor pastikan kebajikan Bella, kanak-kanak terjamin

JOHOR BAHRU, 26 Zulhijjah 1444H, Sabtu – Kerajaan Negeri Johor akan memastikan kebajikan seorang remaja perempuan sindrom Down dikenali sebagai Bella dan semua kanak-kanak di negeri ini akan dijaga dengan sebaik mungkin.

Pengerusi Jawatankuasa Pembangunan Wanita, Keluarga dan Masyarakat negeri, Khairin-Nisa Ismail @ Md On berkata, penghargaan diberikan kepada Jabatan Kebajikan Masyarakat Negeri Johor (JKMNJ) yang membawa remaja istimewa itu berpindah ke negeri ini.

“Terima kasih saya ucapkan kepada Jabatan Kebajikan Masyarakat Negeri Johor (JKMNJ) yang membawa adik Bella ke negeri ini dalam usaha menjaga kebajikannya,” katanya dalam hantaran menerusi Facebooknya, semalam.

Dalam pada itu, isteri Tunku Mahkota Johor, Che’ Puan Besar Khaleeda turut meluangkan masa melawat Bella yang dilihat sedang menyesuaikan diri di tempat dan persekitaran baharu, serta rakan-rakannya di sini semalam.

“Sekalung penghargaan dan terima kasih diucapkan kepada pihak-pihak yang terlibat dalam menjayakan perkara ini khususnya Khairin-Nisa serta JKMNJ. Allah Berkati Johor,” menurut hantaran dalam Facebook YAM Che’ Puan Besar Khaleeda yang turut berkongsi beberapa keping gambar lawatan itu.

Khairin-Nisa berkata, Che’ Puan Besar Khaleeda amat menyayangi serta prihatin dengan golongan kanak-kanak dan OKU di negeri ini.

Pada Mei lepas, pengasas Rumah Bonda, Siti Bainun Ahd Razali dijatuhkan hukuman penjara 22 tahun oleh Mahkamah Sesyen Kuala Lumpur selepas didapati bersalah atas dua pertuduhan mengabai dan menganiaya Bella sehingga remaja berkenaan mengalami kecederaan fizikal dan emosi yang serius. – Bernama


14 negara terpilih anggotai Majlis Hak Asasi Manusia PBB

NEW YORK, 15 Rabiulawal 1444H, Rabu – Perhimpunan Agung Pertubuhan Bangsa-Bangsa Bersatu (PBB) pada Selasa memilih 14 negara menganggotai Majlis Hak Asasi Manusia bagi penggal tiga tahun yang bermula pada 1 Jan 2023.

Melalui sesi undian sulit, Algeria, Maghribi, Afrika Selatan, Sudan (untuk Afrika); Bangladesh, Kyrgyzstan, Maldives, Vietnam (untuk Asia-Pasifik); Georgia, Romania (untuk Eropah Timur); Chile, Costa Rica (untuk Amerika Latin dan Caribbean); Belgium, Jerman (untuk Eropah Barat dan negeri lain) dipilih menganggotai Majlis itu, lapor Xinhua.

Sudan dan Jerman telah dipilih untuk penggal kedua berturut-turut.

Majlis Hak Asasi Manusia PBB yang berpangkalan di Geneva adalah badan antara kerajaan yang bertanggungjawab mempromosikan dan melindungi hak asasi manusia di seluruh dunia. – Bernama


3 lelaki ditahan terlibat sindiket curi kereta

KUALA LUMPUR, 3 Zulhijjah 1441H, Jumaat – Polis menahan tiga lelaki ahli sindiket mencuri kereta dan merampas lima kenderaan yang dianggarkan bernilai RM300,000 di Jalan Klang Lama, di sini, Isnin lepas.

Ketua Polis Kuala Lumpur Datuk Seri Mazlan Lazim berkata ketiga-tiga suspek warga tempatan yang berusia 22 hingga 30 tahun itu ditahan dalam keadaan mencurigakan dalam sebuah kereta pada kira-kira 8.30 malam.

“Hasil soal siasat yang dijalankan telah membawa kepada penemuan lima kenderaan yang dilaporkan hilang di sekitar Kuala Lumpur sejak awal tahun ini ialah Toyota Hilux, Honda CRV, Lexus, Audi dan sebuah Perodua Myvi yang dianggarkan bernilai RM300,000,” katanya dalam kenyataan hari ini.

Beliau berkata modus operandi sindiket ini mencuri secara berkumpulan sebelum kereta itu dijual kembali dengan nombor casis dan nombor enjin yang telah diubah suai.

“Pembeli kenderaan curi ini akan dibekalkan dengan geran kenderaan palsu,” katanya.

Mazlan berkata hasil siasatan mendapati kumpulan ini dipercayai aktif melakukan jenayah curi kenderaan sejak awal tahun ini dan dengan tertangkapnya kesemua suspek ini, polis telah menyelesaikan sebanyak lima kes curi kereta di sekitar Kuala Lumpur.

“Kesemua suspek negatif ujian saringan air kencing manakala seorang daripada mereka mempunyai rekod jenayah lampau melibatkan kes dadah,” katanya menambah kesemua suspek direman empat hari bermula Selasa hingga esok (24 Julai) untuk siasatan mengikut Seksyen 379A Kanun Keseksaan kerana mencuri kenderan. – Bernama


‘Kenapa Mandarin saja?’

BANGI, 3 Muharram 1444H, Isnin – Sudah terang lagi bersuluh bahasa Melayu sebagai bahasa rasmi dimantapkan lagi dengan Akta Bahasa Kebangsaan 1967 sebagai penyatuan rakyat Malaysia.

Justeru, tindakan yang kelihatan ‘mengangkat’ bahasa lain tidak boleh diterima sama sekali apatah lagi diambil ringan.

Merujuk kepada laporan sebuah portal berita bertajuk Pelancaran Bulan Kebangsaan: Penguasaan Bahasa Mandarin jadi bonus buat pengacara, Presiden Perikatan Wanita Antarabangsa Institusi Keluarga dan Pendidikan Berkualiti (WAFIQ), Prof Madya Dr Rafidah Hanim Mokhtar berpandangan ia sangat bermasalah dan tidak kena.

“Untuk siapa pengacara berbahasa Mandarin? Kalau untuk media antarabangsa, kenapa Mandarin sahaja? Kalau untuk masyarakat majmuk Malaysia juga, kenapa Mandarin sahaja?

“Kenalah ada berpuluh-puluh pengacara yang menguasai bahasa semua kaum dan etnik di Malaysia.

“Kita sudah 65 tahun merdeka. Bukankah Bulan Kebangsaan ini sepatutnya mengingatkan kita semua rakyat Malaysia agar fasih dalam bahasa kebangsaan kita?” katanya dalam kenyataan hari ini.

Pada masa sama, beliau mengakui tidak memahami konsep ‘bonus’ yang digunakan portal berkenaan.

“Keseluruhan tajuk atau kaedah pengacaraan sebenarnya telahpun mencacatkan objektif Bulan Kebangsaan kita,” katanya.


Bersatu muktamadkan nasib MP Kuala Kangsar malam ini

BANGI, 11 Rabiulakhir 1445H, Khamis – Parti Pribumi Bersatu Malaysia (Bersatu) akan memuktamadkan nasib Ahli Parlimen Kuala Kangsar, Datuk Iskandar Dzulkarnain Abdul Khalid malam ini.

Ahli Majlis Pimpinan Tertinggi (MPT) Bersatu, Datuk Wan Saiful Wan Jan berkata, bentuk tindakan ke atas Iskandar Dzulkarnain akan ditentukan pada mesyuarat MPT Bersatu yang berlangsung 8 malam ini.

“Malam ini kita akan muktamadkan bentuk tindakan akan dikenakan ke atas beliau (Iskandar Dzulkarnain) mengikut situasi yang berlaku dan apa-apa keputusan terhadap pengumuman dia.

“Mesyuarat ini akan menghasilkan keputusan kepada reaksi parti terhadap pengumuman Iskandar Dzulkarnain,” katanya seperti dilapor media tempatan, hari ini.

Ahli Parlimen Tasek Gelugor itu berkata, perbincangan yang akan berlangsung di ibu negara akan menumpukan keputusan mesyuarat Biro Politik Bersatu, selain mendengar dan mengambil kira pandangan kepimpinan lain.

Pada 12 Oktober lalu, Iskandar Dzulkarnain memutuskan untuk menyokong kepimpinan Perdana Menteri, Datuk Seri Anwar Ibrahim atas alasan isu peruntukan.

Katanya, keputusan itu dibuat selepas meneliti rintihan berterusan pengundi dan menitikberatkan keperluan mendesak untuk menangani masalah krisis kenaikan kos sara hidup yang melanda kawasannya.

Bagaimanapun, Ahli Parlimen dari Perikatan Nasional (PN) itu memberi jaminan tidak akan meninggalkan atau mengkhianati partinya dalam apa jua keadaan atas prinsip taat dan setia kepada parti.

Susulan pengumuman itu, Setiausaha Agung Bersatu, Datuk Seri Hamzah Zainudin memaklumkan mesyuarat khas akan diadakan bagi membincangkan perkara berkenaan, selain menetapkan tindakan selanjutnya.

Terdahulu, Hamzah mendakwa Iskandar Dzulkarnain diugut supaya menyokong kerajaan dan jika enggan berbuat demikian, akan didakwa atas kesalahan rasuah.

Tindakan berkenaan dipercayai digunakan bagi mendapat sokongan supaya kerajaan memperoleh sokongan dua pertiga majoriti di Parlimen.

Pautan berkaitan;


KPLB peruntuk lebih RM60 juta baik pulih JPD, PAMS di negeri terjejas banjir

Beliau berkata, daripada jumlah itu RM37.2 juta digunakan membaiki jalan-jalan kampung manakala RM35 juta untuk PAMS iaitu melibatkan kawasan di Kedah, Pulau Pinang, Perak, Melaka, Selangor, Kelantan, Pahang, Terengganu, Perlis, Sabah, Labuan, Sarawak, Johor termasuk JPD dan PAMS Jabatan Kemajuan Orang Asli (Jakoa).

“Setakat 9 Januari lepas, sebanyak 356 permohonan JPD diterima bagi kerja bina baharu, naik taraf serta membaik pulih kemudahan dan infrastruktur manakala 394 permohonan PAMS iaitu termasuk kawasan perkampungan orang asli yang dilanda banjir baru-baru ini,” katanya.

Beliau berkata demikian selepas menyampaikan Bantuan Pembelian Barangan Keperluan Asas (BPBKA) kepada mangsa banjir Dewan Undangan Negeri (DUN) Sri Tanjung, Parlimen Port Dickson di Majestic Hall, Port Dickson hari ini.

Dalam pada itu, Mahdzir berkata, berkenaan kerja membaik pulih rumah serta pembinaan rumah baharu di bawah KPLB, kontraktor yang dilantik perlu menyiapkan kerja pembinaan dalam tempoh empat hingga enam bulan.

Sebelum ini, media melaporkan KPLB menyediakan peruntukan sebanyak RM150 juta bagi membaik pulih rumah dan kemudahan yang terjejas banjir di kawasan-kawasan luar bandar di lapan negeri.

Terdahulu, Mahdzir menyampaikan bantuan RM2,500 kepada 300 mangsa banjir di kawasan tersebut menerima bantuan BPBKA dibawah kendalian Unit Penyelarasan Pelaksanaan Jabatan Perdana Menteri.

Katanya, secara keseluruhan kerajaan Persekutuan menerusi BPBKA memperuntukkan RM15.1 juta manakala RM4.63 juta melalui Bantuan Wang Ihsan berjumlah RM1,000 untuk mangsa banjir di negeri ini. – Bernama


Mengapa program ‘Solidariti UiTM bersama Palestin’ dibatal?

BANGI, 6 Rabiulakhir 1445H, Sabtu – Akademi Pengajian Islam Kontemporari (ACIS) Universiti Teknologi Mara (UiTM) Shah Alam diminta memberi penjelasan mengenai pembatalan program ‘Solidariti UiTM bersama Palestin’ yang sepatutnya berlangsung semalam.

Ahli Dewan Negara, Senator Prof Emeritus Datuk Seri Dr Awang Sariyan berkata, program perhimpunan menyokong perjuangan Palestin yang dizalimi oleh Zionis itu dibatalkan beberapa minit sebelum majlis bermula.

“Majlis dibatalkan beberapa minit sebelum bermula. Penganjur perlu memberikan penjelasan,” katanya dalam satu kenyataan di akaun Facebook beliau.

Menerusi hantaran lain, bekas Pengerusi Lembaga Pengelola Dewan Bahasa dan Pustaka (DBP) itu turut memuat naik surat jemputan progam ‘Solidariti UiTM bersama Palestin’ bertarikh 16 Oktober 2023.

Beliau dijemput untuk hadir sebagai penyajak dalam program yang dijadualkan pada 20 Oktober jam 2 petang selepas solat Jumaat.

Program itu dianjurkan dengan kerjasama Majlis Perundingan Pertubuhan Islam Malaysia (Mapim), Yayasan Dakwah Islamiah Malaysia (Yadim), Humanitarian Care Malaysia Berhad (MyCARE), HALUAN Palestin dan persatuan-persatuan pelajar UiTM.


Isu kalimah Allah: Adakah strategi Kristianisasi?

1. VIDEO yang dikongsikan oleh saudara Firdaus Wong Wai Hung ini memaparkan pemerhatian yang dijalankan mengenai penggunaan kalimah Arab oleh missionari Kristian bagi menyebarkan dakyah mereka.

2. Secara umumnya, ia menggambarkan bagaimana pihak Kristian berusaha memahami konteks masyarakat bagi menyampaikan mesej agama Kristian.

Pengalaman yang berlaku di India, Korea dan China dikongsikan dalam video tersebut menunjukkan bagaimana pihak Kristian sentiasa berusaha memahami konteks masyarakat setempat bagi menyampaikan ajaran Kristian.

3. Kajian PhD yang dijalankan di Concordia Seminary mengesahkan strategi ini. Pihak missionary di Korea berusaha memahami konteks masyarakat Korea dalam usaha menyampaikan mesej Kristian.

JongPil Yoo dalam penyelidikan PhD beliau menyatakan: “Contextualization is to communicate the gospel in a context. Therefore, contextualization is useful for mission to connect between Christianity and the context,”

4. Begitu juga dengan usaha terjemahan Bible di Malaysia satu ketika dahulu. Robert Hunt dalam artikelnya menegaskan bahawa beberapa perkataan yang telah menjadi kebiasaan dalam masyarakat Malaysia hendaklah dikekalkan seperti perkataan Isa al-Masih (bagi menggantikan perkataan Yesus).

5. Manakala perkataan-perkataan yang mempunyai sensitiviti dalam kalangan orang Melayu seperti perkataan yang biasa digunakan oleh pihak istana seperti Semayam tidak dimasukkan.

Begitu juga perkataan Fasik (jahat) dan Bait (rumah) dikeluarkan kerana orang Melayu jarang menggunakan perkataan tersebut.

6. Kajian-kajian ini membuktikan bahawa penggunaan perkataan setempat yang sesuai dengan konteks masyarakat setempat adalah salah satu usaha menyampaikan mesej Kristianiti.

7. Dengan itu timbul persoalan di sini, apakah usaha tuntutan pihak tertentu dalam memggunakan perkataan Allah, Kaabah, Solat dan sebagainya adalah salah satu usaha bagi melihatkan agama Kristian sangat hampir dengan masyarakat setempat?

Semoga Allah membimbing kita.

Dr. Ahmad Sanusi Azmi


Apa motif Hanipa bela jual arak?

BANGI, 7 Rabiulakhir 1442H, Isnin – Kerosakan yang berpunca daripada minuman beralkohol amat jelas bahkan sudah dibuktikan daripada pelbagai sudut.

Namun, malangnya, masih ada Ahli Parlimen yang beragama Islam bertindak mempertahankan kewujudan dan penjualannya di negara ini.

Semalam, Ahli Parlimen Sepang dari parti PAN, Mohamed Hanipa Maidin mengecam garis panduan terbaharu Dewan Bandaraya Kuala Lumpur (DBKL) mengenai penjualan minuman keras tahun depan.

Beliau menyifatkannya sebagai tidak berperlembagaan, dengan mengatakan ia bertentangan dengan kebebasan beragama.

Bagaimanapun, Timbalan Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni berkata, tindakan Mohamed Hanipa membidas keputusan DBKL itu menimbulkan pelbagai persoalan.

Katanya, jika dilihat dari sudut pandang pengeluar arak, sudah tentu mereka tidak mahu kerugian, manakala bagi pemimpin negara yang membuat polisi mungkin sayang dengan hasil cukai daripada penjualannya.

Sementara bagi Yahudi dan kuasa besar dunia hari ini pula, arak penting untuk mereka merosakkan dunia, kata Ustaz Fauzi.

“Arak ditonjolkan sebagai budaya anak muda yang moden. Tidak minum arak bermakna seorang pemuda itu kuno. Arak muncul dalam penajaan sukan dunia. Arak juga menjadi penaja kepada aktiviti amal dan kebajikan.

“Jika itu alasan mereka semua kenapa mereka mahu arak kekal, apa pula alasan orang macam Hanipa Maidin bila dia mencela pendekatan Tan Sri Annuar Musa dalam isu larangan penjualan arak di sesetengah premis perniagaan di Wilayah?,” soalnya dalam satu kenyataan, hari ini.

Ustaz Muhammad Fauzi berkata, langkah DBKL itu sepatutnya disokong serta dipanjangkan hingga ke seluruh negara dan jenis-jenis premis perniagaan yang lain.

“Kita sepatutnya ada target untuk menjadikan negara sifar arak. Bukan untuk membiarkan arak makin berkembang luas dari hari ke hari.

“Bahkan, orang bukan Islam juga perlu dinasihati dengan sungguh-sungguh supaya meninggalkan arak,” katanya.

Beliau menegaskan, kecintaan umat Islam sepatutnya adalah pada kebaikan dan pelaku kebaikan, bukan pada kejahatan.

“Kalau pun ada sayang kepada pelaku kejahatan, buktinya hanyalah jika kita menegahnya dari kejahatan, bukan memperjuangkan haknya untuk meneruskan kejahatan,” tegasnya lagi.


Demi rakyat? Apa sebenarnya agenda pemimpin parti Melayu-Islam

BANGI, 16 Jamadilakhir 1442H, Jumaat – Apa sebenarnya agenda setiap pemimpin parti-parti Melayu-Islam setelah impian mereka berkuasa tercapai?

Persoalan itu ditimbulkan pemerhati politik, Mohd Luttfi Abd Khalid kepada pemimpin parti politik Melayu-Islam, yang disifatkan tiada agenda demi rakyat.

Beliau berkata, perasaan curiga dan waspada perlu ada terhadap setiap ucapan pemimpin-pemimpin politik yang menggunakan kalimat ‘demi rakyat’ atau ‘demi umat’ sebelum berkuasa.

“Sebab ialah sebaik sahaja mereka telah mendapat apa yang mereka rancang, kalimat rakyat dan umat terus dicampak keluar.

“Kalimat itu telah digantikan dengan ‘demi aku’! Lihat sahaja perangai dan tingkah laku mereka setelah berkuasa,” katanya dalam kenyataan, hari ini.

Malah, Mohd Luttfi berkata, pemimpin yang belum berkuasa juga ‘berperangai’ sama, bukan hanya meroyan bahkan merancang untuk rampas kuasa.

“Langkah dan strategi parti-parti bukan Islam dan bukan Melayu sahaja yang kelihatan kukuh dan bersatu hati.

“Itu pun masih terdapat ramai dari kalangan pemimpin politik Melayu-Islam yang masih rela dan gembira diperkudakan dan diperdayakan.

“Datang PRU, kelompok ini jugalah yang kita pilih untuk mewakili kepentingan bangsa Melayu dan umat Islam di Parlimen. Kebodohan apakah ini?,” katanya.


43 sekolah di Selangor, Negeri Sembilan diarah tutup 2 hari

KUALA LUMPUR, 16 Ramadan 1442H, Rabu – Sebanyak 30 sekolah di Selangor dan 13 sekolah di Negeri Sembilan diarah ditutup dua hari berikutan penularan COVID-19 dalam kalangan pelajar dan warganya.

Di SELANGOR, Pengarah Kesihatan Negeri Datuk Dr Sha’ari Ngadiman berkata penutupan 30 sekolah hari ini dan esok adalah untuk memastikan kerja sanitasi dibuat dan memberi peluang kepada pelajar untuk membuat saringan.

“Setakat ini keadaan pelajar yang dijangkiti COVID-19 di semua sekolah ini tidak menunjukkan simptom yang teruk dan mereka sedang menerima rawatan,” katanya kepada pemberita ketika membuat lawatan pemantauan pemberian vaksin fasa dua COVID-19 di Dewan Sukan Pandamaran, hari ini.

Dr Sha’ari berkata bagi setiap kes yang berlaku Pejabat Kesihatan Daerah (PKD) akan menghubungi Pejabat Pendidikan Daerah (PPD) dan akan membuat perbincangan apa langkah yang sepatutnya dilakukan pada sekolah-sekolah yang berisiko dan kuasa untuk menutup sekolah akan dilakukan oleh PPD.

Di NEGERI SEMBILAN pula, Exco Pelaburan, Perindustrian, Keusahawanan, Pendidikan dan Modal Insan negeri, Datuk Dr Mohamad Rafie Ab Malek berkata 12 buah sekolah diarah tutup hari ini dan esok, manakala sebuah sekolah lagi, SJKC Sino English di Seremban, diarah tutup mulai esok.

Beliau berkata 12 buah sekolah yang diarahkan tutup selama dua hari bermula hari ini ialah Sekolah Jenis Kebangsaan Cina (SJKC) Chung Hua, SJKC Pei Hua, Sekolah Menengah Kebangsaan (SMK) Seremban 3, Sekolah Kebangsaan (SK) Lavender Height.

“Turut diarah tutup hari ini, SK Taman Seri Mawar, Sekolah Menengah Teknik Tuanku Jaafar, SJK Tamil Covent, SK Senawang 3, SK Mantin dan Sekolah Menengah Agama Persekutuan Labu, SK Kampung Ladang Gemas dan SMK Kampung Baru Si Rusa,” katanya dalam kenyataan.

Sementara itu terdapat empat buah sekolah dilanjutkan tempoh penutupan iaitu SMK Seremban 2, Sekolah Jenis Kebangsaan Tamil (SJKT) Nilai, SK Desa Cempaka di Nilai dan SK Port Dickson, yang penutupannya dilanjutkan sehingga Jumaat ini. – Bernama


Perang di Yaman cetus krisis air teruk

SANA’A, 20 Rejab 1442H, Khamis – Pencerobohan yang dipimpin oleh Arab Saudi sejak 2015 di Yaman telah menyebabkan kerosakan sumber air dan infrastruktur dengan teruk.

Kementerian Air dan Alam Sekitar Yaman dalam satu sidang media berkata, perang telah mempengaruhi sektor itu dan merampas akses ribuan warga Yaman untuk mendapatkan air minuman.

Pegawai berkata, perang dan pengepungan yang berlaku di negara ini telah mempengaruhi bekalan air dan memaksa jutaan penduduk menggunakan cara yang tidak sihat untuk menyimpan air.

Pada masa sama, krisis bahan bakar yang teruk juga menyebabkan mereka kekurangan air.

Sumber dan prasarana air adalah antara sektor penting yang menjadi sasaran perang Arab Saudi terhadap Yaman.

Perang menyebabkan berjuta-juta penduduk Yaman terbiar tanpa akses kepada makanan dan air, sehingga berlakunya krisis kemanusiaan terburuk di dunia.

Ribuan penduduk Yaman, termasuk wanita dan kanak-kanak, mati akibat penyakit selama enam tahun perang.

Bagaimanapun, perjuangan warga Yaman untuk mendapatkan air minum bersih tetap diteruskan.

Pandemik COVID-19 juga memperburuk keadaan di negara tersebut, di mana lebih daripada 80 peratus orang memerlukan bantuan dan sokongan kemanusiaan. – Agensi


PAS gesa Anwar disiasat fitnah PN terima dana syarikat judi

BANGI, 15 Jamadilawal 1444H, Sabtu – PAS menggesa siasatan menyeluruh terhadap fitnah yang dilemparkan oleh Datuk Seri Anwar Ibrahim berhubung dakwaan bahawa Perikatan Nasional (PN) menerima dana daripada syarikat berkaitan perjudian pada kempen Pilihan Raya Umum ke-15 (PRU15).

Ketua Pemuda PAS Kedah, Nurul Amin Hamid berkata, tuduhan Perdana Menteri itu adalah cubaan untuk menimbulkan persepsi buruk terhadap blok politik berkenaan.

Malah, tegasnya, tuduhan bahawa PN menerima dana daripada perjudian bukan sahaja tidak wajar tetapi tidak berasas dan bersifat fitnah semata-mata.

“PAS minta supaya Anwar kemukakan bukti tetapi sehingga hari ini tiada yang diberikan beliau.

“Jadi saya membuat laporan ini supaya beliau disiasat kerana mengeluarkan kenyataan berunsur fitnah kepada kami, Ahli-Ahli Parlimen PN,” katanya seperti dilapor akhbar tempatan.

5 Disember lalu, Anwar dalam sidang medianya selepas mesyuarat khas Kabinet di Putrajaya mendedahkan kemungkinan PN memperoleh dana politik daripada syarikat berkaitan perjudian bagi membiayai perbelanjaan pilihan raya.

Nurul Amin yang juga Ahli Parlimen Padang Terap menegaskan, sebagai calon yang bertanding dalam pilihan raya lalu, beliau menafikan sekeras-kerasnya dana diterima adalah dana daripada sumber tidak bersih.

Mengulas lanjut, beliau berkata, Anwar sebagai Perdana Menteri tidak sepatutnya melemparkan tuduhan berkenaan dengan menyerang pihak lawan untuk menimbulkan persepsi tidak berasas.

Sebelum ini, Presiden PAS, Tan Sri Abdul Hadi Awang menempelak tuduhan Ahli Parlimen Tambun itu dan menyifatkan dakwaannya sebagai tidak masuk akal.

Ini kerana, katanya, PAS adalah sebuah parti yang tegas dan agresif menutup tempat perjudian.


Kewujudan vernakular strategi kolonial pecahkan kaum, hina Melayu

Oleh Athirah Huda Zalhe

BANGI, 8 Jamadilakhir 1443H, Selasa – Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya menyifatkan kewujudan sekolah vernakular di negara ini adalah strategi kolonial untuk memecahkan kaum dan menghina bangsa Melayu.

Malah, beliau turut menyifatkan keputusan Mahkamah Tinggi dalam kes saman sekolah vernakular baru-baru ini sebagai penghinaan kepada negara, pemimpin, menteri pelajaran, bangsa Melayu dan bahasa kebangsaan.

Katanya, situasi yang berlaku di Malaysia ketika ini secara tanpa sedar sedang membina sebuah negara di dalam negara.

“Ada satu negara tetapi di dalamnya ada satu kelompok itu sedang membina pula satu negara. Kenapa saya sebut begitu, kerana pemikiran dan pendekatannya jauh berbeza.

“Malah kalau kita lihat sekolah vernakular yang di bawah Dong Zong lagi jauh berbeza. Jadi, adakah kita menuju kepada satu kolonial baru di masa hadapan, di mana negara kita akan dikawal pemikirannya oleh orang lain,” katanya dalam Webinar ‘Sekolah Vernakular Sah!’ di Facebook Dialetika, malam tadi.

Lebih membimbangkan, katanya lagi, apabila situasi ini membawa kepada pencairan identiti, dan membahayakan jika ia menjalar kepada pemikiran di dalam agama kononnya atas dasar terbuka serta toleransi.

“Itu yang kita tengok ada orang Islam, pelajar-pelajar mencuci kuil. Saya tidak menolak kemungkinan lebih ramai lagi akan mencuci tokong pula selepas ini.

“Satu tempat yang memang mensyirikkan Allah SWT tetapi diterima atas dasar toleransi dan sebagainya. Ini semua lahir daripada pendidikan,” katanya.

Bukan hanya penguasaan ekonomi ‘diragut’, tidak mustahil negara berdepan senario di mana pemimpinnya dikuasai oleh orang bukan Melayu dan Islam, katanya.

“Ini sudah mula diterima dan ia lahir daripada sistem pendidikan. Kalaulah pendidikan kita dari segi sejarah pun sudah dipersoalkan, apatah lagi dari segi bahasa.

“Kalau misalnya keputusan (kes cabar vernakular) ini kekal, bagi saya bakar sahaja Akta Bahasa Kebangsaan kerana tiada makna lagi,” katanya.

Aminuddin berkata, isu pendidikan vernakular ini akan menyebabkan impak jangka panjang kerana ia bukan hanya membabitkan sistem tetapi juga membawa kepada bentuk pemikiran.

“Kalau disebut ada 1,800 sekolah dan 500,000 pelajar, ini bukan bilangan sedikit. Malah, kita difahamkan di akhbar-akhbar, ramai pula orang Melayu yang masuk ke sekolah vernakular.

“Saya tiada masalah untuk belajar bahasa, tetapi aliran itu lain dan bahasa digunakan juga lain yang akan membentuk pemikiran,” katanya.


Polis siasat kejadian penemuan al-Quran dibakar di Kluang

KLUANG, 14 Rabiulawal 1443H, Khamis – Kes penemuan cebisan al-Quran dengan kesan dibakar di jambatan Tasik Taman Seri Impian di Kluang, semalam sedang dalam siasatan polis.

Ketua Polis Daerah Kluang, Asisten Komisioner Low Hang Seng berkata, orang ramai dinasihatkan agar tidak membuat sebarang spekulasi berhubung penemuan berkenaan.

“Polis menerima satu laporan daripada seorang wanita yang memaklumkan kejadian itu ketika bersenam di kawasan tasik berkenaan.

“Wanita berkenaan terjumpa senaskhah al-Quran yang dibakar dan hanya tinggal cebisan kertas dan ayat saja.

“Kes disiasat mengikut Seksyen 295 Kanun Keseksaan dan pihak polis sedang giat menjalankan siasatan kes ini,” katanya dalam satu kenyataan.

Dalam pada itu, Hang Seng meminta orang awam yang mempunyai maklumat kejadian itu supaya melaporkan kepada polis bagi memudahkan siasatan.

“Orang ramai yang mempunyai sebarang maklumat berhubung kejadian itu boleh menyalurkannya di mana-mana balai polis yang berhampiran atau menghubungi Ibu Pejabat Polis Daerah Kluang,” katanya.

Mereka boleh menghubungi talian 07-7784222, 07-7766822, 07-7784256 atau 014-3656822.


KPDN gerakkan bantuan makanan kepada mangsa banjir

BANGI, 25 Jamadilawal 1444H, Selasa – Kementerian Perdagangan Dalam Negeri dan Kos Sara Hidup (KPDN) menggerakkan bantuan makanan yang sedia dimasak kepada mangsa-mangsa banjir.

Menterinya, Datuk Seri Salahuddin Ayub berkata, agihan berkenaan akan dibuat secara berperingkat menerusi pasukan pengendali Food Bank oleh kementerian yang akan diumumkan dalam masa terdekat.

“Pasukan Food Bank akan mengagihkan bantuan-bantuan berkenaan supaya tanggungjawab KPDN untuk bersama-sama meringankan beban dan simpati kepada semua mangsa banjir.

“Kita fokuskan kepada makanan sedia masak memandangkan mereka tiada masa dan memahami keadaan mereka yang hadapi pada masa ini,” katanya.

Salehuddin berkata, pihaknyaakan bekerjasama dengan syarikat dan pertubuhan bukan kerajaan (NGO) lain dalam mengagihkan bantuan makanan berkenaan supaya tidak berlaku pembaziran.

Sehingga pagi ini seramai 56,159 mangsa banjir masih berlindung di pusat pemindahan sementara (PPS) di lima negeri.

Di Kelantan, portal rasmi eBanjir negeri, https://ebanjir.kelantan.gov.my/ memaklumkan jumlah mangsa banjir meningkat kepada 17,326 orang daripada 4,793 keluarga pagi ini, berbanding 14,359 orang daripada 3,942 keluarga malam tadi.

Di Terengganu, situasi banjir tidak menunjukkan petanda lebih baik apabila angka mangsa banjir terus melonjak kepada 37,792 melibatkan 10,401 keluarga berbanding 26,494 orang daripada 7,369 keluarga malam tadi dan semua mereka ditempatkan di 310 PSS yang beroperasi di semua lapan daerah.


Dinesh Gunawardena angkat sumpah PM baharu Sri Lanka

COLOMBO, 22 Zulhijjah 1443H, Jumaat – Ahli Parlimen Sri Lanka, Dinesh Gunawardena mengangkat sumpah sebagai Perdana Menteri baharu pada Jumaat, sehari selepas Presiden baharu mengangkat sumpah ketika negara berdekatan Lautan Hindi itu bergelut dengan ekonomi terburuknya.

Ia berlaku hanya beberapa jam selepas pasukan keselamatan menyerbu kem protes di kawasan kerajaan di bandar utama Colombo dan membersihkan sebahagian daripadanya, dengan sekurang-kurangnya sembilan tangkapan, ketika pentadbiran baharu bergerak membanteras penunjuk perasaan.

Gunawardena mengangkat sumpah jawatan di hadapan Presiden Sri Lanka, Ranil Wickremesinghe.

Kabinet dijangka mengangkat sumpah pada Jumaat.

Krisis Sri Lanka, akibat salah urus ekonomi dan konflik di Ukraine, mencetuskan protes besar-besaran selama berbulan-bulan dan akhirnya memaksa Presiden ketika itu Gotabaya Rajapaksa meninggalkan negara berkenaan.

Wickremesinghe mengisytiharkan keadaan darurat ketika mendapatkan ‘bail out’ daripada Tabung Kewangan Antarabangsa (IMF). – Agensi


Petani Palestin berdemonstrasi Zionis putuskan bekalan elektrik

JERICHO, 7 Safar 1442H, Jumaat – Rakyat Palestin mengadakan demonstrasi bagi membantah tindakan Israel yang memutuskan bekalan elektrik selama tiga hari berturut-turut di kampung Al-Jiftlik di utara bandar Jericho dekat Lembah Jordan yang diduduki.

Dalam demonstrasi pada Khamis, para penunjuk perasaan mengibarkan bendera Palestin serta menuntut supaya bekalan elektrik disambungkan semula ke kampung berkenaan.

Ketua Majlis Kampung Al-Jiftlik, Ahmad Abu Ghanem berkata, sebahagian besar penduduk kampung bekerja dalam sektor pertanian dan penternakan yang memerlukan tenaga elektrik bagi menjalankan operasi mereka.

Ahmad berkata, Israel sering memutuskan bekalan elektrik di kawasan itu yang sekali gus menjejaskan sumber pendapatan para petani.

Israel berusaha selama beberapa tahun mengosongkan Lembah Jordan, yang merangkumi sepertiga dari kawasan Tebing Barat bagi memberi ruang kepada negara haram itu mentadbir Palestin.

Dalam perkembangan lain, rejim pengganas Israel pada hari sama turut memusnahkan kawasan pertanian Palestin, di timur bandar Deir al-Balah di Semenanjung Gaza.

Pada masa sama, rejim Zionis turut bertindak mengosongkan empangan yang berfungsi menadah air hujan, mengakibatkan kawasan pertanian terbabit banjir.

Selain itu, rejim Zionis juga meratakan kawasan pertanian menggunakan jentolak di timur bandar Wadi al-Salaqa dekat Deir al-Balah.

Sebelum ini, Israel sering menyusup ke kawasan Gaza dan meratakan tanah di Semenanjung Gaza, selain menembak petani Palestin yang berusaha mempertahankan tanah mereka. – Agensi


Aktivis Wanita ISMA Johor terbabit Misi Bantuan Banjir

JOHOR BAHRU, 26 Jamadilawal 1442H, Ahad – Seramai sembilan orang aktivis dan sukarelawan Wanita Ikatan Muslimin Malaysia (ISMA) Johor mengambil bahagian dalam Misi Bantuan Banjir di Skudai, di sini, baru-baru ini.

Ketuanya, Prof Madya Dr Madihah Rushaidi berkata, misi kemanusiaan itu diadakan bagi meringankan beban dihadapi oleh mangsa banjir.

Kerja-kerja pembersihan membabitkan dua buah rumah serta pengagihan 100 bungkus keperluan makanan kepada mangsa-mangsa banjir telah dilakukan di Kampung Laut Batu 10 dan Kampung Skudai Kecil.

Wanita ISMA Johor akan meneruskan misi berkenaan dari semasa ke semasa dan sumbangan berterusan daripada masyarakat amat digalakkan.

Orang ramai yang ingin menyalurkan sumbangan boleh berbuat demikian melalui Tabung Sumbangan Mangsa Banjir ISMA Johor; ISMA DT SERVICES, Nombor akaun CIMB Bank:
8603 2634 23.


Parti Melayu kini tiada agenda, hala tuju perkukuh kuasa politik bangsa

Oleh Athirah Huda Zalhe

BANGI, 23 Syawal 1442H, Jumaat – Orang Melayu sudah semakin sukar untuk bergantung harap kepada kepimpinan parti-parti Melayu sedia ada, terutama dalam mengukuhkan kuasa dan kestabilan politik bangsa.

Ini boleh dilihat apabila pimpinan parti-parti Melayu hari ini tiada agenda dalam mengukuhkan kuasa politik bangsa melalui permuafakatan sesama parti.

Maka, keadaan itu menonjolkan sebahagian besar kepimpinan parti Melayu tidak mempunyai hala tuju atau agenda yang jelas untuk agama, bangsa dan negara, kata Ketua Perhubungan Ikatan Muslimin Malaysia (ISMA) Kelantan, Ustaz Sharipudin Ab Kadir.

Beliau berkata, baik di pihak pembangkang atau kerajaan, kedua-duanya kekal dilihat ‘lemah’ dalam menonjolkan agenda serta hala tuju bangsa.

“Satu kelompok yang agak kuat kerana bilangan Ahli Parlimen masih ramai tetapi dipimpin oleh barisan kepimpinan yang buruk akhlak.

“Satu kelompok lagi berada dalam kerajaan tetapi tidak mempunyai kekuatan kerana Ahli Parlimen sedikit dan tidak dominan dalam menentukan dasar-dasar kerajaan,” katanya.

Beliau berkata demikian sebagai diminta mengulas kedudukan kuasa politik Melayu hari ini, selepas lebih setahun Perikatan Nasional (PN) – yang didominasi pemimpin Melayu, Islam – mengemudi pentadbiran negara.


Taliban arah stesen radio wanita henti operasi kerana langgar polisi

KABUL, 12 Ramadan 1444H, Isnin – Taliban mengarahkan penutupan segera stesen radio yang dikendalikan wanita di Afghanistan berikutan memainkan muzik sepanjang bulan Ramadan.

Pengarah Penerangan dan Kebudayaan di wilayah Badakhsan, Moezuddin Ahmadi berkata, stesen ‘Sadai Banowan’ telah ditutup kerana melanggar undang-undang yang diperkenalkan Taliban.

“Sekiranya stesen radio mematuhi polisi negara Islam di Afghanistan dan memberikan jaminan tidak akan mengulangi kesilapan, kami akan benarkan beroperasi semula,” katanya.

Sadai Banowan yang membawa maksud suara wanita dalam bahasa tempatan telah beroperasi sejak 10 tahun lalu dan memiliki lapan kakitangan dan enam daripada adalah perempuan.

Sementara itu, Ketua Operasi Sadai Banowan, Najia Sorosh menafikan pihaknya melakukan sebarang pelanggaran dan menyifatkan penutupan berkenaan sebagai konspirasi.

Najia mendedahkan, wakil daripada Kementerian Maklumat, Kebudayaan dan Direktorat Maksiat serta Kabajikan tiba ke pejabatnya kira-kira 11,40 pagi Khamis lalu dan mengarahkan stesen itu berhenti beroperasi.

Sejak Taliban mengambil alih pentadbiran di Afghanistan pada Ogos 2021 kebanyakan wartawan kehilangan kerja.

Menurut Persatuan Wartawan Bebas Afghanistan, kebanyakan syarikat media terpaksa ditutup berikutan kekurangan dana atau kekurangan kakitangan susulan telah berhijrah ke luar.

Taliban sebelum ini melarang kaum wanita bekerja dan mendapat pendidikan termasuk melanjutkan pengajian ke peringkat universiti. Bagaimanapun tiada larangan secara rasmi berkaitan muzik. – Agensi


Jawi mula siasat ajaran sesat Hadi Minallah

PUTRAJAYA, 10 Muharam 1444H, Isnin – Jabatan Agama Islam Wilayah Persekutuan (Jawi) sudah mula melakukan siasatan terhadap gerakan kumpulan ajaran sesat ‘Hadi Minallah’ selepas satu laporan dibuat.

Menteri di Jabatan Perdana Menteri (Hal Ehwal Agama), Datuk Seri Idris Ahmad berkata, tindakan itu sudah diambil selepas Jabatan Kemajuan Islam Malaysia (Jakim) membuat laporan berhubung hal berkenaan kepada Kementerian Dalam Negeri, semalam.

Namun, beliau berkata, serbuan belum dibuat kerana perlu mengikut proses undang-undang.

“Sejurus sahaja dapat maklumat termasuk alamat lengkap, pihak Jawi tidak berlengah kerana memang di bawah pihak berkuasa agama negeri.

“Bagaimanapun, kami tiada maklumat mengenai kewujudan gerakan itu yang berselindung di sebalik nama yayasan dan beralamat di sebuah premis di Kuala Lumpur,” katanya seperti dilapor akhbar tempatan.

Beliau berkata demikian selepas merasmikan Mesyuarat Pertama Pemilihan Anggota Majlis Peguam Syarie Wilayah-Wilayah Persekutuan susulan penguatkuasaan Akta Profesion Guaman Syarie 2019, hari ini.

Pada masa sama, beliau meminta masyarakat segera melaporkan kepada pihak polis jika mengesan sebarang kegiatan aneh kumpulan tertentu yang mengeksploitasi ajaran Islam.

“Pihak jabatan agama Islam di setiap negeri juga tidak akan teragak-agak bertindak demi memastikan pegangan akidah umat Islam kekal terpelihara.

“Jakim juga mengharapkan kerjasama masyarakat sekiranya mengetahui ada benda yang pelik dalam kumpulan tertentu, jangan senyap tetapi mesti berani tampil lapor segera,” katanya.

Sebelum ini, media melaporkan kumpulan Hadi Minnallah aktif menyebarkan dakyah sesat melalui akaun YouTube Persatuan Nur Mutiara Mutmainnah.

Berdasarkan video yang tular, seorang lelaki dari Indonesia, Wayang Hadi Kesumo atau Hadi Minnallah Aminnullah Ahmad yang dipercayai pengasas ajaran itu dilihat terlibat dalam kegiatan jelik kumpulan tersebut dalam ‘acara konvokesyennya’.

Susulan itu, Jakim membuat laporan kepada Kementerian Dalam Negeri berhubung aktiviti Hadi Minallah yang berhimpun di Langkawi, Kedah pada Jun lalu.


Kapal selam milik TNI hilang di perairan Bali

JAKARTA, 9 Ramadan 1442H, Rabu – Sebuah kapal selam milik Angkatan Laut Tentera Indonesia (TNI) dilaporkan terputus hubungan ketika menjalani latihan di perairan Bali Utara.

Menurut media tempatan, TNI sedang mengesan kapal selam KRI Nanggala-402 buatan Jerman tahun 1978 itu, yang membawa 53 kru kapal.

Kapal selam itu dilaporkan terputus hubungan jam 4.30 pagi tadi di sekitar 96 kilometer di perairan Bali, ketika sedang menjalani latihan torpedo.

Jurucakap TNI ketika dihubungi Bernama berkata, Panglima Tentera TNI Hadi Tjahjanto dijadual mengadakan sidang akhbar di Bali, jam 8.30 pagi esok. – Bernama


Pemuda BERJASA syor perkasa industri hiburan alternatif

Oleh Siti Hafidah Abd Ghaffar

BANGI, 4 Safar 1444H, Khamis – Meskipun hiburan dilihat sebagai keperluan, ia tetap perlu berada dalam lingkungan adab dan tatacara yang terkawal selagi tidak melampaui batas syarak dan pergaulan bebas.

Atas dasar itu, Pemuda BERJASA menyarankan kerajaan serta pihak yang berkenaan untuk mengkaji semula akta hiburan agar boleh dijadikan sempadan.

Ketua Pemudanya, Ustaz Fahmi Bazlan menjelaskan, langkah itu bukanlah bersifat menyekat sebaliknya menapis apa-apa yang berkaitan dengan hiburan.

“Saya bersetuju untuk menapis bukan menyekat.

“Realiti hari ini dunia tanpa sempadan. Masyarakat belia dan remaja di Malaysia lebih mengenali Billie Eilish berbanding perdana menteri mereka sendiri.

“Pengaruh dunia hiburan yang mengisi kekosongan jiwa anak-anak muda hari ini, sepatutnya difikirkan,” katanya ketika dihubungi Ismaweb.net hari ini.

Mengulas lanjut, beliau berkata, bukti filem Mat Kilau sudah pun memadai bagaimana kekosongan itu berjaya diisi.

Walaupun masih dibelenggu dengan pelbagai reaksi dan kekurangan, ia memberi impak besar bahawa hiburan bermanfaat yang mendidik jiwa jika diolah mengikut trend dan teknologi hiburan terkini mampu bersaing dengan hiburan yang dibawa masuk dari luar – yang sudah tentu tiada identiti nasional dan adat ketimuran.

Justeru, Ustaz Fahmi mencadangkan agar semua pihak segera memperkasa dan menyokong industri hiburan alternatif.

“Mungkin suatu hari nanti kita boleh berbangga dengan budaya hiburan tempatan dan menjadi artist jemputan ke seluruh pelusuk dunia. Bukan sesuatu yang mustahil sebenarnya.

“Secara tidak langsung Malaysia berjaya membawa nama dan naratif tersendiri terhadap hiburan.

“Walaupun tugas ini agak rumit namun kita memiliki tenaga dan keupayaan itu, tetapi memilih untuk malas dan tidak berbuat apa-apa,” katanya.

Terdahulu, Naib Presiden MUDA, Zaidel Baharuddin menggesa kerajaan, khususnya Kementerian Pelancongan menolak pandangan ‘populis melampau’ daripada Pemuda PAS yang menggesa menghentikan konsert diadakan di Malaysia.

Zaidel berkata, sewaktu Perintah Kawalan Pergerakan (PKP) dilaksanakan antara banyak industri yang terkesan industri pelancongan dan penganjuran acara merupakan sektor yang paling terjejas teruk.


GST masih diperingkat kajian

KUALA LUMPUR, 5 Zulkaedah 1443H, Ahad – Keputusan sama ada kerajaan akan melaksanakan semula sistem cukai barang dan perkhidmatan (GST) atau tidak, masih di peringkat kajian, kata Perdana Menteri Datuk Seri Ismail Sabri Yaakob.

Perdana Menteri menegaskan bahawa tiada sebarang pengumuman daripada beliau bahawa kerajaan akan melaksanakan semula GST dalam masa terdekat, sebaliknya satu kajian dan pertimbangan termasuk kesan pelaksanaan semula sistem percukaian itu sedang dilakukan.

“Ramai orang terus melompat bila saya berkata tidak menolak kemungkinan (untuk melaksanakan semula GST), tapi saya kata perlu dikaji, kita perlu kaji buruk dan baiknya.

“Bukan saya umumkan akan melaksanakan GST, saya kata kita akan buat kajian sebab kajian mendapati kita kekurangan pendapatan sebanyak RM30 bilion setahun kerana berpindah daripada GST kepada SST (cukai jualan dan perkhidmatan),” katanya kepada pemberita selepas merasmikan sambutan Hari Alam Sekitar Sedunia di Taman Tugu, hari ini.

Ismail Sabri dalam wawancara khas bersama kumpulan media Nikkei Asia di Tokyo baru-baru ini dilaporkan sebagai berkata GST dilihat mampu mengembangkan pendapatan asas negara, dan kerajaan tidak menolak kemungkinan untuk mengembalikan sistem percukaian itu sebagai satu cara efektif menambah pendapatan negara, bagi menangani kenaikan inflasi dan kos sara hidup rakyat.

Perdana Menteri menjelaskan apa yang paling penting adalah, rakyat perlu difahamkan terlebih dahulu sekiranya kerajaan bercadang untuk memperkenalkan sebarang sistem percukaian baharu.

“Kalau kita rasa SST dah tak sesuai, (sistem percukaian) apa yang kita nak gantikan dan rakyat perlu difahamkan dahulu. Kita hendak supaya apa yang kita umumkan diterima rakyat, bukan ditolak rakyat.

“Kita banyak pertimbangan lagi yang akan kita tengok. Adakah kesan daripada GST itu berlaku kenaikan harga, adakah waktunya sesuai sekarang ini ataupun akan datang, berapa tahun lagi. Jadi jangan risau, sampai masanya kita akan dedahkan, kita akan umumkan,” katanya.

GST kali pertama dilaksanakan di Malaysia pada 1 April 2015 pada kadar enam peratus.

GST kemudiannya digantung pada 1 Jun 2018 dan akhirnya dimansuhkan apabila ia digantikan dengan sistem SST bermula 1 Sept 2018.

Kadar cukai semasa bagi cukai jualan adalah lima peratus dan 10 peratus, manakala kadar cukai perkhidmatan ialah enam peratus. – Bernama


Israel berdepan krisis ekonomi dahsyat jika terus perang Gaza

GAZA, 3 Jamadilawal 1445H, Jumaat – Serangan rejim pengganas Israel siang dan malam di Gaza sejak 7 Oktober lalu telah memberi kesan secara langsung kepada ekonomi negara haram itu.

Bagi melaksanakan ‘hasratnya’ untuk menjadikan Gaza tidak dapat didiami, rejim itu mengebom hospital, sekolah, masjid, gereja, kemudahan Pertubuhan Bangsa-Bangsa Bersatu (PBB), tangki air, tangki ikan, dan juga panel solar.

Sejak awal perang, Israel telah memanggil sejumlah 350,000 pasukan simpanan untuk dikerahkan ke dalam pasukan pendudukan, yang sekali gus menarik mereka keluar daripada pasaran buruh tempatan.

Manakala sekurang-kurangnya 126,000 penceroboh dari kawasan bersebelahan Gaza dan selatan Lubnan telah berpindah ke tempat lain dan ditempatkan di hotel dan pusat komuniti.

Ia juga dianggarkan bahawa 250,000 penduduk haram Israel telah melarikan diri dari tanah jajahan ke tempat lain di mana mereka memegang kewarganegaraan.

Keadaan ini menjejaskan perniagaan di koloni penceroboh haram secara besar-besaran dengan 61,000 penceroboh mengambil cuti tanpa gaji.

Terdapat juga penurunan 70 peratus dalam hasil pelancongan, dengan kebanyakan penerbangan ke entiti Zionis itu dibatalkan.

Selain itu, medan gas asli Tamar, yang dikendalikan oleh Chevron, juga telah ditutup dan dihentikan operasi kerana kebimbangan serangan roket daripada Mujahidin Palestin.

Dianggarkan penutupan lapangan ini akan menelan belanja ekonomi Israel sebanyak $200 juta bagi setiap bulan ia ditutup.

Dalam usaha terdesak untuk mengelak risiko tindakan industri oleh 60,000 pekerja binaan Palestin yang menjadi sandaran kepada industri bangunan Israel, negara haram itu kini merancang untuk membawa masuk bilangan pekerja yang mencukupi dari Asia Tenggara untuk menggantikan mereka.

Kesan ke atas perniagaan begitu dramatik sehingga Kementerian Kewangan telah membentangkan rancangan untuk menyediakan geran $1 juta kepada perniagaan Israel yang musnah akibat perang.

Bukti sudah semakin meningkat mengenai kesan perang terhadap ekonomi Israel.

Industri teknologi Israel sudah bergelut sebelum perang. Walaupun ia biasanya menyumbang 48 peratus daripada eksport Israel, dan membawa masuk rekod $21 bilion pada 2021, jumlah itu dikurangkan separuh pada 2022.

Ia turun lagi 68 peratus pada separuh pertama 2023 dan perang semasa akan merosakkan lagi aspek penting dasar luar Israel itu.

Kesemua faktor ini telah menyumbang kepada paras terendah dalam 14 tahun bagi mata wang shekel entiti Zionis.

Walaupun elit tentera Israel telah memulakan perang gempur untuk menghalau rakyat Palestin keluar dari Gaza, semakin lama ia berlarutan, semakin teruk akibat ekonomi yang akan berlaku kepada entiti Zionis itu. – Agensi


Kerajaan perlu lakukan sesuatu supaya rakyat bangga guna bahasa kebangsaan

Oleh Ainul Illia Meor Suzurudin

BANGI, 9 Jamadilawal 1443H, Selasa – Usaha memartabatkan bahasa kebangsaan dengan membina psikologi bangsa Melayu serta rakyat Malaysia seluruhnya perlu dilakukan demi memahami bahawa kita mempunyai jati diri.

Tokoh bahasa dan persuratan negara, Prof Datuk Seri Dr Awang Sariyan berkata, Malaysia perlu ada kekuatan psikologi bahawa bahasa kebangsaan mempunyai kedaulatannya tersendiri.

Beliau memberikan contoh negara jiran seperti rakyat Thailand dan Indonesia, tidak kira kaum apa sekali pun yang teguh menggunakan bahasa kebangsaan mereka, baik dalam urusan rasmi mahupun kegiatan seharian.

Bagaimanapun, katanya, kekuatan jati diri yang ingin disemat pada rakyat juga bertitik tolak daripada usaha para pemimpin.

“Sebab itu kami sangat berterima kasih kepada Menteri Alam Sekitar dan Air, Datuk Seri Tuan Ibrahim Tuan Man yang menggunakan bahasa Melayu dalam ucapannya pada Persidangan Ke-26 Konvensyen Rangka Kerja Perubahan Iklim Pertubuhan Bangsa-Bangsa Bersatu (UNFCCC COP-26).

“Beliau bercakap secara peribadi kepada saya, bahawa dia perhatikan negara lain bercakap dalam bahasa masing-masing. Kenapa tidak kita.

“Jadi ini satu permulaan yang baik. Kalau ada kekuatan psikologi begitu, insya-Allah rakyat biasa bahkan swasta akan patuh. Barulah dikatakan kepimpinan melalui tauladan,” katanya dalam program Dimensi yang disiarkan secara langsung di TV Pertiwi, malam ini.

Mengulas lanjut, beliau berkata, negara ini mengamalkan Dasar Pandang ke Timur, tetapi tidak mencontohi penggunaan bahasa kebangsaannya.

“Mengapa Dasar Pandang ke Timur yang menjadikan Jepun dan Korea Selatan sebagai contoh, tak dipandang soal bahasa. Yang dipandang soal lain, industri dan ekonominya sahaja. Inilah masalah menyebabkan keyakinan diri kita agak rendah,” katanya.

Atas dasar itu katanya, Dewan Bahasa dan Pustaka (DBP) bergerak mengikut akta.

Tetapi, beliau kesal apabila terdapat banyak percanggahan dengan fungsi DBP itu sendiri apabila melibatkan pengukuhan bahasa kebangsaan.

“Kita ada akta sendiri, tetapi banyak percanggahan. Kalau kita lihat objektif pertama DBP adalah untuk membina dan memperkaya bahasa kebangsaan dalam semua bidang termasuk sains dan teknologi.

“Tiba-tiba Pengajaran dan Pembelajaran Sains dan Matematik Dalam Bahasa Inggeris (PPSMI) diperkenalkan waktu zaman Tun Dr Mahathir Mohamad. DBP nak perkenal bahasa Melayu dalam buku teks tak dibenarkan.

“Disebabkan percanggahan sebegini, sukarkan kemajuan pemantapan bahasa,” katanya.

Tegas Awang Sariyan, kerajaan perlu memberi kewibaan kepada DBP untuk mengambil tindakan undang-undang kepada pesalah bahasa.

“Kalau tidak DBP dikatakan harimau kertas, harimau tak bergigi. Kita ada gigi tetapi ditahan. Akta ada.

“Kalau di pusat perancangan bahasa di Perancis. Di sana ada undang-undang ambil tindakan pada orang yang tidak hormat bahasa kebangsaan.

“Sebuah syarikat di Perancis yang tidak gunakan bahasa Perancis dalam laman web, dikenakan tindakan beribu euro.

“Jadi DBP perlu diberi sedikit wibawa untuk berkuasa. Saya dapati kuasanya terkekang. Ini mesti diberi perhatian oleh kerajaan,” katanya.

Pautan Dimensi:


PAS seolah-olah tenggelam dalam arus politik semasa

Oleh Ainul Illia Meor Suzurudin

BANGI, 8 Jamadilakhir 1442H, Khamis – “PAS seolah-olah tenggelam dalam arus politik hari ini. Apakah sama ada PAS terkejut menjadi pemerintah. Itu kerisauan yang dilihat oleh rakyat tentang kedudukan PAS hari ini,” demikian kata Presiden gerakan Islam, Ikatan Muslimin Malaysia (ISMA), Haji Aminuddin Yahaya.

Beliau berkata, parti PAS sebagai sebahagian daripada kerajaan, tidak dinafikan mungkin mempunyai cara tersendiri dalam melakukan gerak kerjanya.

Bagaimanapun, tegasnya, dunia politik hari ini banyak bermain dengan persepsi yang mana dilihat salah satu perkara yang gagal dikuasai oleh PAS.

“Kegagalan media PAS untuk membentuk naratif bahawa mereka memperjuangkan agenda secara konsisten sedikit sebanyak memberi kesan. Bukan sahaja PAS, tetapi juga parti-parti lain kita belum nampak agenda tuntas.

“Baik dari segi pembangunan negara, ekonomi dan sebagainya, gagal dimainkan oleh mana-mana parti untuk memberikan keyakinan kepada rakyat,” katanya dalam PROLOG: Ada Apa Dengan PAS yang disiarkan secara langsung di laman Facebook dialektikatv, malam ini.

Mengulas lanjut pandangannya, Aminuddin berkata, pada awalnya rakyat ‘sujud syukur’ melihat penggabungan PAS dan UMNO kerana ia dilihat seperti satu penyelesaian yang menyeluruh.

“Tetapi sekarang kita pun tak tahu sama ada PAS ‘duduk’ dalam Perikatan Nasional (PN) atau Muafakat Nasional (MN). Orang keliru. Adakah dia hanya ‘king maker’ atau macam mana?

“Sepatutnya kena ada satu kenyataan yang jelas tentang pendirian PAS. Ramai orang dah mula muak sangat. Jadi parti-parti harus mengangkat lebih sikit agenda mereka. Iaitu dengan mengemukakan penyelesaian daripada terlibat dengan pertelagahan politik ketika ini,” katanya.

Antara isu yang menjadi perhatian rakyat ketika ini adalah pencemaran, pencerobohan tanah, kekurangan tanah Bumiputera Melayu dan banyak lagi, kata Aminuddin.

“Isu ini nampak simple, tapi Melayu nampak ini isu sensitif. Tindakan daripada parti-parti sedia ada dalam isu ini, rakyat tak nampak secara tuntas. Harapan rakyat tidak memenuhi apa yang dijangkakan.

“Naratif ini harus diambil secara serius oleh pimpinan parti agar dapat menenangkan rakyat, dan melihat PAS sebagai satu alternatif yang baik. Jika tidak orang nampak PAS ini sama sahaja dengan parti lain,” katanya.


Kes Shahrir Samad: Cek RM118,485 atas nama syarikat kereta dideposit ke bank

KUALA LUMPUR, 10 Safar 1444H, Rabu – Mahkamah Tinggi dalam perbicaraan kes bekas pengerusi Felda, Tan Sri Shahrir Ab Samad hari ini diberitahu bahawa cek berjumlah RM118,485 telah didepositkan ke dalam akaun Public Bank atas nama sebuah syarikat kereta.

Pengurus Perkhidmatan Perbankan Public Bank Berhad Cawangan Taman Sentosa, Johor Bahru, Seah Yeow Hwee, 59, berkata berdasarkan salinan penyata bank, terdapat kemasukan wang tersebut ke dalam akaun Public Bank pada 27 Dis 2013.

“Saya sahkan ini adalah salinan imej cek Public Islamic Bank atas nama Sutera Auto Sdn Bhd berjumlah RM118,485 bertarikh 21 Dis 2013. Berdasarkan cop pada bahagian belakang cek tersebut, saya sahkan bahawa cek ini didepositkan ke dalam akaun Public Bank atas nama Sutera Auto Sdn Bhd,” katanya.

Saksi pendakwaan ke-14 itu berkata demikian ketika membacakan pernyataan saksinya pada perbicaraan kes Shahrir yang berdepan pertuduhan gagal mengisytiharkan RM1 juta yang diterima daripada bekas Perdana Menteri Datuk Seri Najib Tun Razak kepada Lembaga Hasil Dalam Negeri (LHDN).

Pada prosiding sebelum ini, Eksekutif Akaun Sutera Auto Sdn Bhd, Rozana Khalid memberitahu mahkamah bahawa Shahrir telah membuat pembayaran penuh bagi pembelian sebuah kereta jenis Honda Civic Hibrid bernilai RM118,485 menggunakan sekeping cek.

Dalam pernyataan pembukaan sebelum ini, pihak pendakwaan akan membuktikan Shahrir terlibat secara langsung dengan aktiviti pengubahan wang haram apabila memperoleh wang berjumlah RM1 juta daripada Najib dan dimasukkan ke dalam akaun bank Public Islamic miliknya melalui sekeping cek bertarikh 27 Nov 2013.

Sementara itu, Seah yang telah berkhidmat di Public Bank Berhad selama 38 tahun itu bersetuju dengan peguam Syahrul Syazwan Salehin, yang mewakili Shahrir, bahawa berdasarkan salinan cek dan penyata bank, transaksi RM118,485 berlaku tanpa sebarang masalah.

Syahrul Syazwan: Berdasarkan dokumen iaitu salinan cek dan penyata bank, tiada sebarang isu dibangkitkan dalam transaksi ini (RM118,485) berkenaan dengan pengubahan wang haram pada ketika itu?

Seah: Tiada apa-apa yang mencurigakan.

Dalam pada itu seorang lagi peguam yang mewakili Shahrir, Datuk Syed Faisal Al-Edros Syed Abdullah Al-Edros memohon agar pihak pendakwaan menyediakan pernyataan saksi bagi saksi yang bakal dipanggil dan diserahkan kepada pembelaan sebelum perbicaraan, berikutan dua saksi yang memberi keterangan tidak disertakan dengan penyataan berkenaan.

“Kami juga mohon agar lebih ramai saksi dapat dipanggil (pada hari perbicaraan) supaya proses (perbicaraan) dapat disegerakan,” katanya.

Hakim Datuk Muhammad Jamil Hussin meminta pihak pendakwaan mengambil maklum perkara yang dibangkitkan oleh pihak pembelaan itu.

Timbalan Pendakwa Raya Mohd ‘Afif Ali berkata pihaknya mengambil maklum perkara itu dan akan memanggil enam lagi saksi untuk memberi keterangan dan tiga daripadanya adalah saksi penting.

Shahrir, 72, didakwa melibatkan diri dalam pengubahan wang haram dengan tidak melaporkan pendapatan sebenar dalam borang cukai pendapatan yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.

Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014 mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.

Perbicaraan di hadapan Hakim Muhammad Jamil bersambung 3 Okt ini. – Bernama


COVID-19: Tutup sekolah 7 hari jika ada kes positif

KUALA LUMPUR, 22 Safar 1442H, Sabtu – Mana-mana sekolah yang dikesan mempunyai kes positif COVID-19 perlu ditutup selama tujuh hari, tanpa menunggu analisis risiko oleh Kementerian Kesihatan (KKM).

Kementerian Pendidikan (KPM) memaklumkan keputusan itu dibuat menerusi Mesyuarat Khas Majlis Keselamatan Negara (MKN) Mengenai Pengurusan COVID-19 susulan trend peningkatan kes COVID-19 ketika ini.

“Penutupan ini bagi membolehkan kerja-kerja pembersihan, disinfeksi dan pengesanan kontak rapat dijalankan oleh KKM.

“Dalam hal ini, sekolah yang mempunyai kes positif COVID-19 perlulah mematuhi garis panduan penutupan sekolah yang akan dikeluarkan oleh KPM,” demikian menurut kenyataan KPM.

KPM turut memaklumkan, bagi murid sekolah berasrama penuh di zon merah COVID-19, mereka hendaklah kekal di asrama, manakala murid sekolah berasrama di zon hijau tetapi rumah keluarga di zon merah, juga perlu kekal di asrama.

“Pihak sekolah akan menguruskan keselamatan dan kebajikan murid-murid berkenaan di asrama.

“Dalam tempoh penutupan sekolah ini, pentadbir sekolah diarah memastikan guru serta murid melaksanakan pengajaran dan pembelajaran di rumah. Manual pengajaran dan pembelajaran di rumah boleh dimuat turun di portal rasmi KPM www.moe.gov.my,” jelas kenyataan itu.

KPM menegaskan kementerian itu sentiasa memantau situasi penularan wabak COVID-19 yang melibatkan institusi pendidikan di bawah KPM.

Namun, sebarang keputusan termasuk penutupan sekolah yang dibuat KPM adalah berdasarkan penelitian terhadap data serta perbincangan terperinci dengan KKM dan MKN.

Sejak sekolah dibuka semula mulai 24 Jun 2020, sebarang keputusan untuk menutup kelas atau menutup sekolah adalah berdasarkan arahan daripada KKM dan di sepanjang tempoh itu, sekiranya Pejabat Kesihatan Daerah (PKD) mengesan terdapat kes positif COVID-19 dalam kalangan murid, guru dan warga sekolah, PKD akan membuat analisa risiko secara menyeluruh ke atas jangkitan kes berkenaan.

Semalam, Sekolah Kebangsaan Presint 8 (1), Wilayah Persekutuan Putrajaya dan Sekolah Kebangsaan Bangsar, Wilayah Persekutuan Kuala Lumpur, diarah tutup sehingga 16 Oktober susulan terdapat kes positif membabitkan warga sekolah itu. – Bernama


HRC, HKL benarkan Najib dihantar semula ke Penjara Kajang

BANGI, 26 Safar 1444H, Jumaat – Hospital Rehabilitasi Cheras (HRC) mengesahkan tahap kesihatan bekas Perdana Menteri, Datuk Seri Najib Razak kini berada dalam keadaan yang baik.

HRC dalam satu kenyataan hari ini memaklumkan, tahap kesihatan Najib itu adalah daripada hasil pemeriksaan terkini yang dilakukan oleh Pakar Perubatan Rehabilitasi hospital berkenaan.

Katanya, Najib – yang kini menjalani hukuman penjara – telah menjalani beberapa pemeriksaan dan rawatan rehabilitasi sepanjang keberadaannya di HRC.

“Beliau juga telah diberikan tunjuk ajar oleh Jurupulih Perubatan Fisioterapi HRC dan boleh menjalankan latihan teknik senaman secara kendiri.

“Pakar perunding yang berkaitan juga telah mengadakan sidang keluarga (family conference) bersama beliau dan ahli keluarga terdekat, di mana mereka telah dimaklumkan situasi terkini keadaan kesihatan serta pelan pemantauan kesihatan beliau,” katanya.

Menurut hospital itu, pakar perunding perubatan dari Hospital Kuala Lumpur (HKL) serta HRC telah memberikan pelepasan perubatan dan membenarkan Najib dihantar semula ke Penjara Kajang.

“Bersesuaian dengan matlamat HRC, kami akan terus komited dan telus dalam pemberian perkhidmatan bagi memastikan pesakit yang dirawat di sini dapat mencapai tahap potensi yang optimum dan membolehkan seseorang individu mencapai tahap kefungsian yang maksimum,” katanya.

Rabu lalu, Jabatan Penjara mengesahkan Najib berada di HRC untuk menjalani rawatan lanjutan setelah berada di HKL sebelum ini.

Katanya, Najib akan dihantar semula ke Penjara Kajang untuk menjalani hukuman penjara sebaik sahaja pihak pakar perubatan HRC atau HKL memberikan pelepasan perubatan ke atas beliau.


Ordinan Darurat: Isu kerajaan ‘derhaka’ dipolitikkan

KOTA BHARU, 22 Zulhijjah 1442H, Ahad – Isu ‘penderhakaan’ kerajaan terhadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang timbul ketika ini adalah disebabkan penyebaran maklumat tidak tepat malah ia turut dipolitikkan.

Menteri Wilayah Persekutuan Tan Sri Annuar Musa berkata apabila berlaku banyak laporan yang tidak tepat sejak hari pertama isu itu hangat diperkatakan, wujud beberapa pihak cuba mengambil kesempatan.

“Kemudian orang awam tidak diberi penjelasan secara tepat dan terperinci menyebabkan timbul pula pelbagai persepsi. Sebenarnya, banyak yang tidak tahu bahawa proses pembatalan ordinan itu sedang berjalan mengikut peraturan-peratusan biasa, langsung tidak timbul soal derhaka dan sebagainya, cuma ia dipolitikkan,” katanya.

Beliau berkata demikian kepada pemberita selepas melawat pusat pemberian vaksin (PPV) bagi penduduk Parlimen Ketereh di Dewan Tun Abdul Gaffar Baba, Kompleks Yayasan Kemiskinan Kelantan dekat sini hari ini.

Pada 26 Julai lepas, Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan memaklumkan Dewan Rakyat bahawa kerajaan memutuskan tidak akan menasihati Yang di-Pertuan Agong untuk mengisytiharkan pelanjutan darurat, yang dijadual tamat hari ini (1 Ogos).

Mengulas lanjut, Annuar berkata perkara yang diumumkan Takiyuddin pada persidangan itu secara konteksnya adalah sekadar memaklumkan keputusan jemaah menteri namun prosesnya masih berjalan seperti biasa sehingga mendapat perkenan Seri Paduka.

“Pada 26 Julai, sidang Parlimen bermula dan di situlah Menteri Undang-Undang didesak pembangkang untuk mengetahui pendirian kerajaan dan Menteri Undang-Undang memaklumkan perkembangan terbaharu.

“Apabila isu berkenaan cuba dikelirukan, Perdana Menteri tanpa berlengah pada keesokan harinya, iaitu 27 Julai, terus menghadap Seri Paduka bersama Peguam Negara untuk menerangkan perkara sebenar.

“Malah Perdana Menteri turut memohon maaf sekiranya apa yang disampaikan dalam sidang Parlimen itu menimbulkan kekeliruan dan ia boleh diperjelaskan,” katanya sambil menegaskan kerajaan juga berpegang teguh kepada konsep Raja Berperlembagaan.

Menerusi kenyataan Istana Negara pada 29 Julai, Al-Sultan Abdullah menzahirkan rasa amat dukacita dengan kenyataan di Parlimen Isnin lepas bahawa kerajaan telah membatalkan semua Ordinan Darurat, walhal ia belum lagi diperkenan Seri Paduka.

Al-Sultan Abdullah juga amat dukacita kerana apa yang telah diperkenan dan dititahkan kepada Takiyuddin serta Peguam Negara Tan Sri Idrus Harun bahawa cadangan pembatalan semua Ordinan Darurat dibentang dan dibahaskan di Parlimen bagi tujuan dirungkaikan tidak dilaksanakan. – Bernama


Kerajaan yakin bawa pulang 45 jemaah tabligh di India

PUTRAJAYA, 12 Safar 1442H, Rabu – Kerajaan Malaysia melalui Kementerian Luar masih dalam proses untuk membantu baki 45 jemaah tabligh rakyat Malaysia yang terkandas di India setelah ditahan atas kesalahan menyalahguna visa pelawat, kata Timbalan Menteri Luar Datuk Kamarudin Jaffar.

“Kita telah berjaya melalui proses kehakiman di India dengan 144 jemaah tabligh dibebaskan dan berjaya dibawa pulang dan yang masih tinggal adalah seramai 45 orang di empat ke lima buah negeri di India yang kini melalui proses mahkamah yang berbeza,” katanya.

Kamarudin berkata kerajaan yakin dapat menyelesaikan masalah melibatkan rakyat Malaysia itu, cuma ia tertakluk kepada proses kehakiman dan sistem mahkamah yang sedikit berbeza di setiap negeri di India.

“Bagaimanapun dalam masa terdekat kita yakin dapat selesaikan isu ini,” katanya pada media di sini hari ini, selepas membacakan teks ucapan Menteri Luar Datuk Seri Hishammuddin Tun Hussien pada majlis menandatangani Surat Cara Ratifikasi Triti Mengenai Pengharaman Senjata Nuklear, di Wisma Putra hari ini.

Mengenai status kesihatan Hishammuddin yang sedang menjalani kuarantin selama 14 hari selepas pulang dari Sabah, Kamarudin berkata kedua-dua ujian pengesanan COVID-19 yang dijalani adalah negatif.

“Beliau telah menjalani dua kali ujian pengesanan COVID-19 dan kedua-duanya negatif namun

perlu mematuhi kuarantin 14 hari, ” katanya. – Bernama


Kes hina Mahkamah Syariah: Harap MP muslim sokong Maria buat ‘U-turn’

SAYA sudah agak, akan ada yang menyokong YB Maria Chin dalam Kes Hina Mahkamah Syariah di mana beliau dijatuhkan hukuman penjara 7 hari itu.

Apa yang mengecewakan ialah, yang menyokongnya itu bukannya sekadar orang-orang biasa, NGO proksi atau ahli parti tetapi ‘solid’ 76 orang ahli parlimen, iaitu mereka yang membuat dasar.

Yang lebih mengecewakan lagi, antara 76 orang ahli parlimen tersebut, ramai juga dari kalangan yang beragama Islam.

Saya tidak pasti adakah ahli-ahli parlimen Muslim yang menyokong YB Maria Chin ini benar-benar berbuat demikian atas dasar prinsip atau semata-mata kerana mahu sokongan politik.

Setelah institusi Islam seperti JAKIM, sekolah-sekolah tahfiz, pusat zakat, institusi ulama, fatwa dan sebagainya ‘diserang’, kini giliran mahkamah pula menjadi sasaran.

Adakah ini satu kebetulan atau satu perancangan? Saya boleh jangka ahli-ahli parlimen bukan Islam akan menyokong YB Maria tetapi yang saya agak terkejut kenapa yang Muslim juga bersekongkol?

Saya tertanya-tanya kalau beginilah sikap ahli-ahli parlimen muslim, apakah nilai atau agenda sebenar yang ingin mereka bawa?

Apakah mereka tidak meneliti dan membuat kajian terhadap strategi musuh? Atau mereka ini sebenarnya tidak lebih daripada menjadi proksi kepada …….?

Penghinaan kepada mahkamah syariah ini sebenarya adalah satu tamparan besar kepada tonggak sistem Islam itu sendiri.

Saya tidak menolak kemungkinan satu hari nanti mahkamah Syariah ini akan ‘dihapuskan’ kuasanya. Dan pada ketika itu Islam amat sukar untuk bangkit kembali dan musuh akan bersorak keriangan. Sejarah akan menukilkan bagaimana ahli-ahli parlimen Muslim ini menjadi penyumbang kepada keruntuhan sistem perundangan Islam di Malaysia.

Apapun saya masih lagi berharap yang mereka yang beragama Islam dalam senarai 76 orang ini untuk ‘U-Turn’.

Moga di bulan Ramadhan yang mulia ini mereka diberi hidayah untuk kembali mengenal apa itu kebenaran dan apa itu kesesatan.

Aminuddin Yahaya
Pengerusi PEMBELA

Senarai 76 ahli parlimen sokong Maria Chin:

1. Wan Azizah Wan Ismail, Pandan

2. Mohamad Sabu, Kota Raja

3. Darell Leiking, Penampang

4. Saifuddin Nasution, Kulim Bandar Baharu

5. Nurul Izzah, Permatang Pauh

6. Syed Saddiq, Muar

7. Salahuddin Ayub, Pulai

8. Mukhriz Mahathir, Jerlun

9. Amiruddin Hamzah, Kubang Pasu

10. Anthony Loke, Seremban

11. Lim Guan Eng, Bagan

12. Sivarasa Rasiah, Sungai Buloh

13. Lim Kit Siang, Iskandar Puteri

14. Syed Ibrahim Syed Noh, Ledang

15. Noor Amin Ahmad, Kangar

16. Wong Chen, Subang

17. Chan Ming Kai, Alor Setar

18. Natrah Ismail, Sekijang

19. Hassan Abdul Karim, Pasir Gudang

20. Fuziah Salleh, Kuantan

21. Abdullah Sani, Kapar

22. Maszlee Malik, Simpang Renggam

23. S. Kesavan, Sungai Siput

24. Chang Lih Kang, Tanjung Malim

25. Bakthiar bin Wan Chik, Balik Pulau

26. Azman Ismail, Kuala Kedah

27. Sim Tze Tsin, Bayan Baru

28. Karuppaiya Mutusam, Padang Serai

29. Fahmi Fadzil, Lembah Pantai

30. Nik Nazmi, Setiawang

31. Akmal Nasir, Johor Bahru

32. Charles Santiago, Klang

33. Wong Hon Wai, Bukit Bendera

34. Kasthuri Patto, Batu Kawan

35. Pang Hok Liong, Labis

36. Mohd Hatta Md Ramli, Lumut

37. Thomas Su, Kampar

38. Ong Kian Ming, Bangi

39. Teo Nie Ching, Kulai

40. Kelvin Yii, Bandar Kuching

41. Alice Lau, Lanang

42. Wong Kah Woh, Ipoh Timor

43. Hannah Yeoh, Segambut

44. Chan Foong Hin, Kota Kinabalu

45. Wong Ling Biu, Sarikei

46. Lim Lip Eng, Kepong

47. Wilfred Madius Tangau, Tuaran

48. M.Kula Segaran, Ipoh Barat

49. Teh Kok Lim, Taiping

50. Teresa Kok, Seputeh

51. Oscar Ling, Sibu

52. Tan Kok Wai, Cheras

53. Khalid Abdul Samad, Shah Alam.

54. Tony Pua, Damansara

55. Sin Chee Keong, Bukit Mertajam

56. Mujahid Yusof Rawa, Parit Buntar

57. Ustaz Hasanuddin Mohd Yunus, Hulu Langat

58. Mahfuz Haji Omar, Pokok Sena

59. Mohamed Hanipa Maidin, Sepang

60. Hasan Bahrom, Tampin

61. Mohd Anuar bin Mohd Tahir, Temerloh

62. Prabakaran, Batu

63. Chong Chieng Jen, Stampin

64. Isnaraissah Munirah Majilis, Kota Belud

65. Mohd Azis Bin Hj Jamman, Sepanggar

66. Rusnah Aluai, Tangga Batu

67. June Leow, Hulu Selangor

68. Nor Azrina Surip, Merbok

69. William Leong, Selayang

70. Nga Kor Ming, Teluk Intan

71. Tan Yee Kew, Wangsa Maju

72. Ngeh Koo Ham, Beruas

73. Cha Kee Chin, Rasah

74. Ma’mun bin Sulaiman, Kalabakan

75. Shamsul Iskandar, Hang Tuah Jaya

76. Gobind Singh Deo, Puchong


‘Bila peniaga kecil, cepat pula dirobohkan’

BANGI, 21 Muharram 1442H, Rabu – Gerakan Islam, Ikatan Muslimin Malaysia (ISMA) kesal seolah-olah tiada tindakan tegas diambil terhadap kilang yang disyaki punca pencemaran Sungai Gong di Rawang baru-baru ini, berikutan telah beroperasi secara haram sejak enam tahun lalu.

Naib Presidennya, Prof Dr Zainur Rashid Zainuddin berkata, kilang terbabit yang enggan memberi kerjasama kepada pihak berkuasa tempatan ketika pemantauan dipercayai beroperasi sejak 2014 dan termasuk dalam senarai pemutihan kilang haram.

“Sebaliknya buat peniaga-peniaga kecil, cepat pula dirobohkannya.

“Tidak kira siapa juga kerajaan dan di negeri mana sekali pun, kelihatan biasa ada tangan-tangan di belakang,” katanya menerusi status di Facebook, hari ini.

Sebelum ini, Majlis Perbandaran Selayang (MPS) mendakwa, pengusaha kilang penyelenggaraan jentera yang disyaki menyebabkan pencemaran Sungai Gong tidak memberikan kerjasama sewaktu pemantauan dijalankan penguat kuasa.

Pengarah Jabatan Korporat MPS, Mohamad Zin Masoad berkata, kilang itu sudah dikompaun pada Mac kerana beroperasi tanpa lesen dan sehingga kini belum melakukan sebarang permohonan,

Katanya, premis terbabit dipercayai sudah beroperasi sejak 2014 lalu dan termasuk dalam senarai pemutihan kilang haram.

“Berdasarkan data oleh MPS, pengurusan kilang berkenaan tidak pernah membuat apa-apa permohonan lesen sejak 2014.

“Pihak MPS juga sudah dua kali menyarankan kepada kilang terbabit untuk membuat permohonan lesen selepas dikesan beroperasi sejak enam tahun lalu.

“Selain beroperasi tanpa kebenaran, kilang yang dipercayai sering menjalankan pelbagai aktiviti perniagaan lain ini turut membina struktur bangunan dalam kawasan premis mereka tanpa kebenaran bertulis dari MPS,” katanya.


Status Sabah, Sarawak sebagai wilayah belum diwartakan: Abang Johari

KUCHING, 22 Jamadilakhir 1444H, Ahad – Status Sarawak dan Sabah sebagai wilayah dalam Malaysia masih belum diwartakan, dan isu berkenaan hanya akan dibincangkan dalam mesyuarat Perjanjian Malaysia 1963 (MA63) antara kerajaan Persekutuan serta Sarawak yang dijadualkan pada 19 Januari ini,

Premier Sarawak Tan Sri Abang Johari Tun Openg berkata, perubahan status kedua-dua negeri itu sebagai wilayah itu buat masa ini adalah pada peringkat cadangan sahaja.

“(Status Sabah dan Sarawak sebagai wilayah) belum lagi diwartakan. Pewartaan sebagai wilayah itu hanya cadangan sahaja, dan dari mula lagi memang kita (Sabah dan Sarawak) sepatutnya (berstatus) wilayah tapi keadaannya berubah dalam 60 tahun, jadi sebab itu kita meminda Perlembagaan Persekutuan,” katanya.

Bercakap kepada pemberita ketika ditemui di Program Hari Bebas Kereta Kuching  hari ini beliau berkata, kerajaan Persekutuan akan diminta untuk memuktamadkan sama ada kedua-dua negeri Borneo itu akan diwartakan sebagai wilayah dalam mesyuarat itu yang turut melibatkan Perdana Menteri Datuk Seri Anwar.

Anwar dijangka mengadakan lawatan kerja selama dua hari ke Sarawak pada 18 dan 19 Jan ini, lawatan pertama beliau ke negeri ini sejak dilantik sebagai Perdana Menteri pada 24 November tahun lepas.

Jumaat lepas Timbalan Perdana Menteri yang juga Presiden UMNO, Datuk Seri Dr Ahmad Zahid Hamidi dalam ucapan dasarnya pada perhimpunan agung parti itu berkata kedudukan Sabah dan Sarawak dalam Malaysia bukan lagi berstatus negeri sebaliknya wilayah, bagaimanapun beliau tidak menyatakan sejak bila status berkenaan berkuat kuasa. -Bernama


PAS dijangka beri laluan pada Bersatu tanding PRK Pulai

Oleh Siti Hafidah Abd Ghaffar

BANGI, 2 Safar 1445H, Sabtu – PAS dijangka memberi laluan kepada calon Parti Pribumi Bersatu Malaysia (Bersatu) untuk bertanding Pilihan Raya Kecil (PRK) Parlimen Pulai, 9 September ini.

Manakala untuk kerusi Dewan Undangan negeri (DUN) Simpang Jeram, kemungkinan calon PAS akan bertanding, kata Ahli Jawatankuasa Kerja PAS Pusat, Dr Mohd Zuhdi Marzuki.

“Calon Bersatu ini pun kita belum tahu kaumnya. Ini kerana parti itu bersekutu contoh beberapa tempat di Pilihan Raya Negeri (PRN) sebelum ini parti itu hantar calon bukan Melayu.

“Pulai ini kita tahu kerusi tradisi Amanah. Kemenangannya banyak disumbang oleh pengundi-pengundi Cina.

“Sebelum ini pengundi Melayu di Pulai berpecah kepada UMNO dan PAS. UMNO mendapat sebahagian besar pengundi Melayu. Tetapi kali ini saya yakin pengundi Melayu tidak berpecah. Sama ada mereka mengundi PN ataupun Pakatan Harapan (PH),” katanya.

Beliau berkata demikian ketika ditemui Ismaweb.net selepas Dialog Kuasa Nasional: Adakah Ekonomi Madani Membangunkan Kuasa Nasional yang diadakan di Universiti Kebangsaan Malaysia (UKM) hari ini.

Mohd Zuhdi ditanya mengenai peluang PN memenangi PRK Parlimen Pulai dan DUN Simpang Jeram susulan komposisi kaum Melayu dan Cina yang dilihat hampir seimbang.

Mengulas lanjut, beliau berkata, dengan lonjakan pengundi Melayu dan Cina pada PRN Selangor 12 Ogos lalu, Mohd Zuhdi menjangkakan keputusan kali ini sama ada 50-50 ataupun majoriti itu dikecilkan.

Baginya, sekiranya calon PH menang sekalipun, ia tidak seselesa dahulu.

Beliau turut percaya lonjakan pengundi Melayu berlaku di Johor seperti Negeri Sembilan bahkan sudah mencecah sehingga 80 peratus bagi negeri utara.

“Itu yang saya boleh sebut. Di Simpang Jeram peluang itu lebih besar sebab komposisi pengundi Melayu yang lebih besar.

“Yang menyumbang kepada peningkatan itu sebahagian besarnya peralihan undi daripada UMNO. Kalau di Selangor sebenarnya ramai pengundi UMNO mengundi PN,” katanya.

PRK Parlimen Pulai dan DUN Simpang Jeram diadakan berikutan kekosongan luar jangka susulan kematian Menteri Perdagangan Dalam Negeri dan Kos Sara Hidup, Datuk Seri Salahuddin Ayub selaku penyandang kedua-dua kerusi terbabit pada 23 Julai lalu.

Salahuddin, 61, meninggal dunia di Hospital Sultanah Bahiyah (HSB) di Alor Setar, Kedah pada jam 9.23 malam setelah ditidurkan selepas menjalani pembedahan akibat pendarahan otak.


Dedahkan ‘siapa’ ahli politik dalang judi

Oleh Athirah Huda Zalhe

BANGI, 30 Zulkaedah 1444H, Isnin –  BERJASA mendesak siasatan dibuat berhubung pendedahan Menteri Dalam Negeri, Datuk Seri Saifuddin Nasution Ismail bahawa terdapat ahli politik menaungi aktiviti perjudian dalam talian.

Tidak kira sama ada dalang terbabit adalah ahli politik, hartawan atau dalam kalangan keluarga terhormat, tiada individu yang berada atas daripada undang-undang negara, tegas Naib Presiden BERJASA, Ir Ts Muhammad Lukman al-Hakim Mohamad.

Beliau berkata, kegagalan mengekang jenayah bukan sahaja mampu menghancurkan institusi masyarakat dan keluarga, bahkan mengancam keselamatan negara kerana menjadi pintu kemasukan ramai pendatang asing tanpa izin.

Selain amalan dan budaya rasuah, perlindungan pihak-pihak tertentu di bawah ‘naungan politik’ yang membabitkan penyalahgunaan kuasa juga perlu dihapuskan di negara ini.

“Yang hairannya pelbagai operasi serta serbuan pihak berkuasa seperti PDRM tidak mampu membanteras sindiket ini sepenuhnya.

“Jangan selepas ini ada pula ahli politik yang mencadangkan supaya jenayah dalam talian diisytiharkan sebagai salah satu warisan negara yang harus diangkat,” katanya kepada Ismaweb.net, hari ini.

Beliau berkata demikian mengulas pendedahan Saifuddin minggu lalu, bahawa terdapat ‘naungan politik’ yang melindungi pengendali platform perjudian dalam talian di negara ini.

Justeru, Saifuddin menjelaskan, hal demikian menjadi kekangan terbesar dihadapi Kementerian Dalam Negeri (KDN), PDRM dan kerajaan untuk membanteras kegiatan berkenaan daripada terus berleluasa.

Saifuddin berkata, Akta Rumah Judi Terbuka 1953 dan Akta Pertaruhan 1953 perlu dipinda segera agar pengendali platform berkenaan boleh dihadapkan ke muka pengadilan.

Susulan pendedahan itu, Suruhanjaya Pencegahan Rasuah Malaysia (SPRM) mengesahkan menerima laporan dan saling berkongsi maklumat yang diterima dengan PDRM bagi menyiasat kes berkenaan.


Penulis artikel media Cina dakwa Mohd Asri, NGO ada ‘agenda tersembunyi’

BANGI, 29 Zulhijjah 1441H, Rabu – Pengasas Hot Burger Malaysia, Mohd Asri Hamid didakwa mempunyai ‘agenda tersembunyi’, di sebalik dakwaan wujud beberapa premis judi serta gerai peniaga warga Indonesia yang menjual rokok seludup di sekitar Jalan Besar Bandar Baru Sungai Buloh.

Memetik artikel bertajuk Hew Wai Weng: Krisis Ekonomi Melayu Bandar disiarkan Oriental Daily kelmarin, penulis turut mendakwa gerakan Islam Ikatan Muslimin Malaysia (ISMA) serta Persatuan Pengguna Islam Malaysia (PPIM) mempunyai agenda sama apabila membantu Mohd Asri menularkan videonya.

“Usaha peniaga burger dan PPIM mendedahkan salah laku anggota PDRM dan MBSA patut dipuji, tapi kita tidak boleh mengabaikan agenda di sebaliknya.

“PPIM selalu melancarkan serangannya melalui kerja-kerja ‘menolong golongan lemah’ baik secara langsung atau tidak langsung menuding jari pada orang Cina bukan Islam membuli atau menindas pengguna dan peniaga muslim,” dakwanya.

Penulis mendakwa, video peniaga burger tersebut dengan jelas meletakkan kesalahan pada ‘pendatang asing’ (orang Aceh) dan ‘tauke’ (orang Cina) serta menegaskan judi haram di sisi Islam.

“Oleh itu, selain menyalahkan pilih kasih anggota polis dalam melaksanakan tugas, di sudut lain mereka ‘mengangkat Islam’ dengan mendesak pihak berwajib menutup premis yang menjalankan aktiviti haram atau yang bertentangan dengan ajaran Islam.

“…pada masa yang sama turut menyebarkan rasa ‘benci pada pendatang’ (yang boleh datang dari kalangan orang Cina tempatan, orang Rohingnya, orang Aceh dan lain-lain),” dakwanya.

Dakwanya lagi, kejadian itu juga menggambarkan rasa bimbang dan gelisah sebahagian orang Melayu dari kelas pertengahan dan peniaga kecil lain, yang perlu berhadapan dengan penguasaan perniagaan SME oleh orang Cina tempatan.

“…perlu juga berhadapan dengan ‘pendatang asing’ seperti orang Aceh dan orang Rohingnya yang bersaing dalam perniagaan menjaja.

“Dalam erti lain, orang Melayu yang merasa tergugat dari segi ekonomi bukan lagi dari golongan kelas bawah yang tidak mendapat bantuan dari kerajaan, mahupun dari golongan kelas atas yang tidak menerima insentif dari kerajaan.

“…tetapi adalah dari golongan kelas pertengahan yang terdiri dari profesional dan pemilik perniagaan SME yang perlu berhadapan dengan saingan dari perusahaan multinasional, peniaga bukan Melayu dan pendatang asing yang menjaja dalam sebuah pasaran bebas,” dakwanya.

Ditambah dengan kemungkinan pembabitan belia Melayu yang sama ada melindungi ‘premis yang menyalahi undang-undang’ atau menyertai aktiviti yang ‘bertentangan dengan ajaran Islam’ menyebabkan ramai orang Melayu di bandar berasa panik, dakwa penulis.

Dakwanya juga, ini menjadikan mereka lebih dekat dan bergantung kepada agama mereka.

“Akibatnya terjadilah saling kait antara krisis ekonomi dan moral yang menjadikan orang Melayu bandar lebih konservatif dan ini dimanfaatkan oleh PPIM dan ISMA selain dimanipulasi oleh parti-parti politik Melayu untuk manfaat politik mereka.

“Inilah sebab mengapa pendedahan Mohd Asri di media sosial tular dengan cepat dalam kalangan masyarakat Melayu termasuk dalam kalangan penyokong Pakatan Harapan,” dakwanya.


Polis siasat video tular lelaki didakwa beri bayi minum alkohol

BALIK PULAU, 11 Zulkaedah 1442H, Selasa – Polis Pulau Pinang sedang menyiasat video tular yang menunjukkan seorang lelaki memberi seorang bayi minuman beralkohol.

Ketua Polis Daerah Barat Daya, Superintendan Kamarul Rizal Jenal berkata, pihaknya telah menerima laporan mengenai perkara itu.

Video berdurasi 30 saat yang menjadi viral pada, hari ini menunjukkan bahawa lelaki itu sedang menggendong bayi sambil memberi minuman bertin dengan label minuman beralkohol.

Difahamkan kejadian itu berlaku di sebuah flat di Teluk Bahang di sini.

Tidak jelas apakah ia sebenarnya alkohol yang diberikan oleh lelaki itu, yang dilihat tersenyum ketika si kecil menarik tangannya sambil memegang tin itu.


11 jururawat Semenanjung dihantar bantu 2 hospital di Sabah

KUALA LUMPUR, 15 Safar 1442H, Sabtu – Kementerian Kesihatan Malaysia telah menempatkan 11 jururawat di Hospital Semporna dan Tawau bagi membantu pasukan perubatan di kedua-dua hospital yang terkesan akibat peningkatan kes COVID-19 di Sabah.

Ketua Pengarah Kesihatan, Tan Sri Dr Noor Hisham Abdullah berkata, kumpulan jururawat itu merupakan kelompok pertama dari Semenanjung yang dihantar ke Sabah secara berperingkat sejak pagi tadi.

“Mereka ini merupakan jururawat dari beberapa buah hospital dan telah bersiap sedia untuk menjalankan tugas di lapangan dalam usaha negara membendung penularan pandemik COVID-19,” katanya menerusi hantaran di Facebook.

Beliau berkata, daripada jumlah itu, lima adalah jururawat dari Institut Kanser Negara yang ditempatkan di Hospital Semporna manakala masing-masing dua dari Hospital Sultanah Nur Zahirah dan Hospital Dungun serta masing-masing seorang dari Hospital Sultan Haji Ahmad Shah dan Hospital Tengku Ampuan Afzan ditugaskan di Hospital Tawau.

Terdahulu dalam sidang medianya, Dr Noor Hisham berkata, sebanyak 287 kes baharu COVID-19 dicatatkan hari ini, jumlah kes harian tertinggi pernah direkodkan sejak permulaan pandemik itu di Malaysia.

Beliau berkata, kesemua kes adalah penularan tempatan dan 20 daripadanya merupakan individu yang pulang dari Sabah. – Bernama


Malaysia masih runding dengan Arab Saudi jenis vaksin untuk umrah

PUTRAJAYA, 13 Rabiulawal 1443H, Rabu – Malaysia masih berunding dengan kerajaan Arab Saudi mengenai jenis vaksin COVID-19 yang dibenarkan terhadap individu yang mahu ke negara itu bagi tujuan mengerjakan umrah, kata Menteri Kesihatan Khairy Jamaluddin.

“Kita masih berunding dengan Arab Saudi supaya tidak ada diskriminasi vaksin sebab kita dapati semua vaksin COVID-19 (yang digunakan Malaysia) adalah berkesan dan selamat,” katanya ketika berucap pada majlis penyerahan sumbangan korporat Keluarga Malaysia di Kementerian Kesihatan (KKM) di sini hari ini.

Kerajaan Arab Saudi sebelum ini dilaporkan hanya menerima empat jenis vaksin COVID-19 iaitu keluaran Pfizer-BioNTech, AstraZeneca, Johnson & Johnson dan Moderna sahaja bagi individu yang mahu ke negara berkenaan.

Pada Julai lepas, negara itu mengumumkan individu yang sudah lengkap dos Sinovac dan Sinopharm diterima masuk ke negara itu dengan syarat menerima dos penggalak yang diiktiraf di Arab Saudi.

Khairy dalam pada itu berkata satu ciri baharu dalam MySejahtera akan disediakan bagi membolehkan individu memohon dos penggalak untuk memenuhi syarat negara lain termasuk bagi urusan mengerjakan umrah atau menunaikan haji.

Khairy sebelum ini memaklumkan individu yang mahu menunaikan umrah tetapi tidak menerima jenis vaksin ditetapkan Arab Saudi boleh memohon kepada KKM untuk mendapatkan suntikan penggalak menerusi aplikasi MySejahtera bermula bulan depan.

Pada majlis berkenaan, KKM menerima sumbangan sejumlah 81 unit katil elektronik bernilai RM2 juta daripada Lembaga Tabung Haji (TH) menerusi Program A’fiat TH 2021 bagi menambah keperluan katil unit rawatan rapi (ICU) di beberapa hospital terpilih.

“Sumbangan ini bukan sahaja akan digunakan di unit ICU malah di unit lain yang sama penting bagi menguruskan kes bukan COVID-19 dalam fasa transisi kita keluar dari pandemik ini,” kata Khairy yang menzahirkan penghargaan kepada TH atas sumbangan berkenaan.

Menurut menteri itu, sumbangan tersebut merupakan lanjutan daripada Program A’fiat TH 2020 di mana TH menyumbang 57 mesin hemodialisis kepada 42 hospital kerajaan dengan nilai sumbangan hampir RM2 juta. – Bernama


COVID-19: Thailand catat jangkitan tempatan pertama selepas sebulan

BANGKOK, 29 Safar 1442H, Sabtu – Thailand mencatatkan kes jangkitan tempatan pertama COVID-19 selepas sebulan yang membabitkan sepasang suami isteri warga Myanmar yang menetap di Mae Sot.

Kedua-dua kes adalah antara 10 jangkitan COVID-19 yang dilaporkan di Thailand dalam tempoh 24 jam.

Pusat Pentadbiran bagi Situasi COVID-19 (CCSA) berkata pasangan itu, yang terdiri daripada seorang lelaki warga emas berusia 63 tahun dan isterinya, 53, tinggal di Mae Sot dalam wilayah Tak.

“Pasangan itu tidak menunjukkan gejala COVID-19. Mereka tidak pernah meninggalkan Mae Sot atau melakukan perjalanan ke Myanmar baru-baru ini.

“Mereka dikesan dijangkiti virus itu semasa pengesanan kontak aktif di Mae Sot selepas kes COVID-19 melonjak di Myanmar,” menurut kenyataan CCSA hari ini.

Setakat ini, Thailand telah merekodkan sejumlah 3,679 kes COVID-19 dengan 59 kematian.

Sepanjang tempoh 24 jam lepas, selain dua jangkitan tempatan itu, lapan adalah kes import membabitkan tujuh lelaki warga Thailand dan seorang warga asing yang kembali dari luar negara. – Bernama


Ada peniaga jual ayam melebihi harga siling

KUALA LUMPUR,24 Syawal 1443H, Rabu – Terdapat peniaga yang menjual ayam melebihi harga siling berikutan kekurangan bekalan ayam, namun ia masih boleh dibeli pada harga serendah RM6.99 sekilogram di pasaran.

Tinjauan Bernama mendapati kebanyakan peniaga menjual ayam bulat pada harga RM8.90 sekilogram seperti yang ditetapkan kerajaan.

Berdasarkan kemas kini harga harian di aplikasi Price Catcher oleh Kementerian Perdagangan Dalam Negeri dan Hal Ehwal Pengguna (KPDNHEP) mendapati harga ayam bulat standard dijual sekitar RM6.99 sehingga RM9.50 sekilogram, manakala ayam bulat super dijual sekitar RM7.90 ke RM10.90 sekilogram di ibu negara, setakat semalam.

Harga terendah di Lotus’s Selayang iaitu RM6.99 sekilo, manakala beberapa premis pula menjualnya pada harga RM8.90 sekilogram antaranya Mydin (Sinar Kota), Pasaraya Ong Tai Kim (Sentul), Pasar Pudu, NSK Trade City (Jalan Peel) dan Pasar Batu 5.

Aplikasi berkenaan menyediakan harga terendah dan tertinggi berdasarkan tinjauan KPDNHEP dalam masa tiga bulan dan boleh ditetapkan mengikut radius kawasan.

Di KELANTAN, peniaga, Hafiz Mustapa, 34, berkata dia terpaksa menaikkan harga RM2 bagi seekor ayam berbanding harga kebiasaan yang dijualnya berikutan kekurangan bekalan sejak tiga hari lepas.

“Sebelum ini saya dapat bekalan 50 ekor ayam sehari dengan harga sekitar RM10 hingga RM11 seekor, namun sekarang saya mendapat hanya 20 ekor pada harga RM12 seekor,” katanya.

Di PERAK, tinjauan mendapati harga ayam standard di kedai dan pasar basah sekitar Ipoh meningkat sehingga RM9.30 sekilogram semalam berbanding RM8.30 sekilogram.

Seorang peniaga Muhammad Qusyairi, 30 berkata isu kekurangan bekalan ayam menyebabkan harga ayam semakin tinggi.

Di SELANGOR tinjauan di beberapa lokasi mendapati ayam habis dijual dengan harga antara RM8.90 dan RM10.50 sekilogram.

Manakala di PAHANG dan MELAKA, tinjauan mendapati ayam dijual pada harga ditetapkan, namun terdapat peniaga mengenakan caj tambahan bagi khidmat memotong ayam pada kadar 60 sen hingga RM1 sekilogram.

Sementara itu, di JOHOR, NEGERI SEMBILAN, TERENGGANU dan KEDAH, bekalan ayam boleh didapati di pasar awam dan pasar raya pada harga ditetapkan kerajaan.

Di SABAH, ayam masih dijual mengikut harga kawalan sekitar RM11 sekilogram, sementara harga bagi ayam mengikut bahagian berharga antara RM11 dan RM14 sekilogram.

Harga siling ayam di Sabah, Sarawak dan Labuan ditentukan mengikut lokasi.

Kerajaan sebelum ini menetapkan harga siling ayam pada kadar RM8.90 sekilogram di Semenanjung dengan subsidi sebanyak RM729.43 juta disediakan di bawah Skim Kawalan Harga Keluarga Malaysia sejak 5 Februari lepas. – Bernama


ISMA-PEMBINA Sabah lancar program Kit Homeschooling, sasar kutipan RM10,000

KOTA KINABALU, 3 Zulkaedah 1442H, Isnin – PEMBINA Sabah dengan kerjasama Ikatan Muslimin Malaysia (ISMA) Kota Kinabalu melancarkan program Kit Homeschooling bermula awal Jun lalu.

Program ini bertujuan untuk mengumpul dana bagi membantu pelajar sekolah rendah golongan B40 dan stateless di sekitar Kota Kinabalu.

Antara objektif utama program ini adalah untuk meringankan beban keluarga yang kurang bernasib baik dalam menyediakan keperluan persekolahan anak-anak.

Darwins Affandy merangkap pengarah Program Kit Homeschooling ini berkata, terdapat sebilangan besar keluarga asnaf di Sabah terjejas sumber kewangan keluarga sejak PKP fasa pertama dilaksanakan pada awal Mac 2020.

“Oleh itu, PEMBINA Sabah mengambil inisiatif untuk menganjurkan Program Kit Homeschooling bagi membantu menyediakan barang keperluan persekolahan seperti alat tulis, buku aktiviti dan sebagainya.

“Fokus utama pembahagian kit ini adalah anak-anak sekolah rendah golongan B40,” katanya dalam satu kenyataan.

Darwins Affandy berkata, Program Kit Homeschooling ini meletakkan sasaran kutipan sebanyak RM10,000.

Sehubungan itu, orang ramai yang ingin memberikan sumbangan bolehlah menyalurkan ke akaun ISMA Kota Kinabalu di 5602 1405 8721 (Maybank) dan hantar bukti pembayaran kepada Cik Nur Fareha, 018 964 0276.

Ikuti perkembangan terkini Program Kit Homeschooling di media sosial PEMBINA Sabah.


Kenyataan palsu: Sultan Johor titah buat sekali lagi laporan polis

JOHOR BAHRU, 1 Safar 1444H, Isnin – Sultan Johor, Sultan Ibrahim Iskandar sekali lagi bertitah menegaskan, baginda tidak pernah mengeluarkan sebarang kenyataan berkait ‘kerajaan UMNO’ seperti dipaparkan dalam sekeping gambar yang berterusan disebarkan di media sosial.

Gambar itu memaparkan baginda dan bendera Johor, dengan kenyataan palsu tertera ‘kerajaan UMNO perlu berhenti memperdayakan rakyat Malaysia dengan segala alasan dan tipu helah’.

Sultan Ibrahim bertitah, ia adalah kenyataan palsu disebarkan secara berterusan oleh pihak tidak bertanggungjawab melalui pelbagai aplikasi media sosial.

Baginda menegaskan, segala kenyataan atau laporan berita berkaitan baginda atau keluarga diraja Johor hanya akan dikeluarkan oleh Pejabat Media dan Komunikasi Keluarga Diraja Johor, iaitu Royal Press Office.

“Kenyataan palsu ini sudah beberapa kali disebarkan dalam media sosial dan ia masih berterusan hingga hari ini.

“Saya telah menitahkan Royal Press Office untuk sekali lagi membuat laporan polis berhubung perkara ini,” titah baginda menerusi hantaran di media sosial baginda hari ini.

Sebelum ini, Royal Press Office pernah membuat laporan polis berhubung penyebaran kenyataan palsu berkenaan.


Gerakan sains palsu makin agresif bila vaksin COVID-19 nampak hasil

BANGI, 16 Rabiulakhir 1442H, Rabu – Gerakan sains palsu semakin agresif disebabkan ahli perubatan mula menampakkan kejayaan peringkat awal dalam pembangunan vaksin COVID-19.

Penyelidik di Fakulti Kejuruteraan dan Alam Bina, Univesiti Kebangsaan Malaysia (UKM), Prof Madya Dr Rosdiadee Nordin berkata, gerakan itu tidak asing di negara ini dengan ada di antara mereka termasuk dalam golongan antivaksin.

Katanya, mereka kadang kala memberi ulasan ‘nakal’ di portal Majalah Sains sejak 2009, bahkan mereka mudah dikesan berdasarkan hujah sains palsu melalui akaun palsu di media sosial.

Tambahnya, gerakan itu juga berada di mana sahaja malah berkerjaya profesional.

“Di sebalik usaha rancak membendung COVID-19, timbul ‘polemik’ di media sosial apabila ada netizen yang menaikkan status yang menyatakan kekesalan terhadap ilmu sains yang dipelajari selama ini. Menurut individu itu, sains ialah ilmu sihir, manakala vaksin pula agenda Iluminati memperhambakan manusia.

“Hujah utama mereka ialah kandungan vaksin tidak halal, lantas menjadikannya sebagai agenda utama Barat membenci Islam.

“Ironinya, wujud golongan antivaksin dari Australia yang mengatakan vaksin COVID-19 ialah agenda Islamisasi atas alasan ia mempunyai kandungan halal. Apa yang pasti, golongan antivaksin menggunakan agama sebagai dinding pertahanan dalam ‘menghalalkan’ perjuangan mereka,” katanya menulis di Berita Harian hari ini.

Pada masa sama, Dr Rosdiadee menjelaskan kekalutan di media sosial berkaitan isu sihir mendedahkan tiga kepincangan utama dalam masyarakat.

Katanya, ini termasuk negara ini masih jauh daripada mewujudkan masyarakat saintifik dan progresif yang sepatutnya dicapai pada tahun ini melalui Wawasan 2020.

Selain itu, beliau berkata, faktor lain turut membabitkan kebebasan bersuara dalam bentuk sebaran maklumat palsu yang semakin berleluasa, hingga menimbulkan kekeliruan umum serta boleh mengancam keselamatan negara.

“Masyarakat disogok maklumat palsu dan kisah remeh, malah tidak membantu dalam meningkatkan tahap kesedaran masyarakat,” katanya.


KKM hargai penglibatan NGO bantu jayakan program vaksinasi

KUALA LUMPUR, 27 Safar 1444H, Sabtu – Kementerian Kesihatan (KKM) menghargai sumbangan badan bukan kerajaan (NGO) yang terlibat membantu mempercepatkan pemberian vaksin dalam kalangan rakyat negara ini.

Menteri Kesihatan Khairy Jamaluddin berkata inisiatif seperti program vaksinasi dari rumah ke rumah yang digerakkan Persatuan Kanser Kebangsaan Malaysia (NCSM) membantu KKM menjayakan Program Imunisasi COVID-19 Kebangsaan (PICK).

“Pada waktu itu, memang KKM telah gerakkan jururawat dan doktor untuk laksanakan kempen vaksinasi dari rumah ke rumah, tetapi kami di KKM memang tidak cukup kakitangan.

“NCSM memberikan cadangan untuk libatkan sukarelawan membantu dan kempen ini telah membuahkan hasil apabila NCSM berjaya memberi vaksinasi lebih 150,000 dos,” katanya.

Beliau berkata demikian ketika berucap pada majlis penghargaan NCSM dan pelancaran buku ‘From Cancer to COVID’ yang dirasmikan Sultan Perak Sultan Nazrin Shah di sini.

Turut berangkat Raja Permaisuri Perak Tuanku Zara Salim.

Dalam pada itu, Khairy berkata KKM memberi komitmen untuk bersama-sama NCSM memerangi kanser di negara ini.

“Selepas kita selesai dengan pandemik COVID-19 ini ataupun ia telah terkawal, maka KKM dan NCSM perlu kembali memerangi kanser. Saya beri komitmen sepenuhnya dengan NCSM,” katanya. – Bernama


Asing jantina dalam pawagam untuk didik masyarakat: MB

KUALA TERENGGANU, 5 Zulkaedah 1441H, Selasa – Tiada tindakan akan diambil terhadap pihak yang mengingkari arahan pengasingan tempat duduk lelaki dan wanita di dalam panggung wayang di Terengganu buat masa ini, kata Menteri Besar Datuk Seri Dr Ahmad Samsuri Mokhtar.

Beliau berkata, ini kerana langkah itu yang dilaksanakan menurut Garis Panduan Hiburan, Persembahan Kebudayaan, Pelancongan dan Sukan Negeri Terengganu adalah satu proses mendidik masyarakat di negeri berkenaan agar mematuhi syariah dalam aktiviti yang dijalankan.

“Setakat ini kita (kerajaan negeri) hanya keluarkan garis panduan dan kita minta supaya ikut. Kita harap tidak akan sampai ke situ (hukuman),” katanya kepada pemberita selepas menghadiri Majlis Apresiasi Penerima Biasiswa Skim Pelajar Cemerlang Terengganu 2020 di Wisma Darul Iman di sini, hari ini.

Katanya peraturan pengasingan tempat duduk yang bermula 4 Julai itu hanya melibatkan lelaki dan wanita bukan mahram.

Ahmad Samsuri juga berkata kerajaan negeri akan tetap melaksanakan peraturan itu meskipun ada yang tidak bersetuju atas alasan melanggar hak dalam Perlembagaan Persekutuan. – Bernama